text:
Pagabon
Bo ke tin un miho bista riba i kontrolá mihó bo uso di koriente? E ora ei nos sistema di prepago ta un solushon. E sistema di Pagabon di WEB ta fásil pa usa i ta ofresé masha hopi bentaha:
- bo por kontrolá bo uso di koriente muchu mas mihó;
- bo mes ta disidí kuantu elektrisidat bo ke usa i kumpra;
- bo ta anda muchu mas konsiente ku elektrisidat;
- bo mes ta bai paga tinu unda den i rònt di kas bo por spar koriente, mira tambe nos foyeto Spar (pdf);
- bo no ta haña resibu di energia mas; pues nada di sorpresa fin di luna.
Den e tarifa prepago di Pagabon e tarifa fiho i variabel di koriente ta kombiná.
E kapasidat pa e sistema di Pagabon ta 3 x 35 ampèr.
Lesa mas tokante uso i kondishonnan den nos Foyeto di Pagabon folder (pdf).
Hidden
Hidden
Konekshon
Bo por hasi un petishon pa Pagabon asina bo tin un konekshon definitivo di elektrisidat. Pagabon no ta posibel pa konekshonnan temporal. Pa hasi un petishon pa Pagabon bo tin ku entregá e siguiente dokumentonan:
- un akta notarial òf ‘inzage’ por eskrito di Kadaster, no mas bieu ku 1 aña;
- un pintura kadastral (pintura di situashon);
- den kaso di un kompania: un inskripshon di Kámara di Komèrsio (KvK), ku stèmpel i firma i no mas bieu ku 1 aña;
- un prueba di legitimashon bálido ku un potrèt bon visibel;
- un karchi di kùr * yená pa e konekshon temporal di elektrisidat;
*Kùrmentu i yenamentu i firmamentu di e karchi di kùr, mester sosodé pa un instaladó registrá. E karchi di kùr bo ta risibí di e instaladó.
Paga tinu!
- Bo no ta doño di e parsela? E ora ei bo tin ku entregá un apoderashon firmá no mas bieu ku 6 luna i kopia di un prueba di legitimashon bálido di e doño.
- Den algun kaso mester entregá dokumento manera un Akta di Fayesimentu, Buki di Famia òf Ponementu bou di Kuratela!
- Bo ta hür kas di Fundashon Cas Bonairiano (FCB)? Sòru e ora ei pa entregá un karta ku stèmpel di FCB.
Download e Formulario di petishon Konekshon (pdf) aki.
Asina ku e petishon ta kompleto ku tur dokumento rekerí, nos ta traha un sita ku bo pa evaluá e situashon na e sitio. Si mester hasi trabou sivil (kobamentu) pa un konekshon, e prosedura por tuma mas tempu.
Asina ku bo a paga e gastunan di konekshon, WEB ta bin instalá e meter di Pagabon. Despues di instalashon, e departamentu di Servisio pa Kliente ta aktivá e sistema. Bo ta risibí e ora ei tambe e karchi di instrukshon di Pagabon riba kua bo por nota bo number di meter. Riba e bòn di koriente (token) ku bo a kumpra, bo por lesa bo number di meter i number di kliente.
Puntonan di benta
Bo ta kumpra krédito di for USD 10,00 na:
Ofisina prinsipal di WEB, Kaya Gresia #6 na Playa
Orario: riba dia di trabou 07:45 – 11:45 i 13:00 – 15:00. Den e promé i último siman di luna, mèrdia tambe.
Ofisina di WEB, Kaya Rincon 73 na Rincon
Orario: tur promé i último siman di luna riba dia di trabou 08:45 – 11:45 i 13:00 – 15:00.
Pòmp di gasolin Gas Ekspress N.V., Kaya Neerlandia 32
Orario: djaluna t/k djasabra 07:00 – 22:00 i djadumingu 08:00 – 20:00.
Van den Tweel Supermarket, Kaya Industria 39
Orario: djaluna t/k djadumingu 09:00 – 20:00.
Paga tinu!: Semper trese bo karchi di instrukshon ku bo number di meter. E krédito ku bo ta kumpra (den forma di un token) ta haña un kódigo úniko. Esei por ser uzá solamente riba e number di meter korespondiente.


c: text/html

text:
KRALENDIJK – Un mucha ku a bai landa pa disfrutá di su fakansi grandi a sali di malu na momentu ku el a kòrta su pia na e waf resien konstruí na Chachacha Beach. E mayor a konta ku e yu tabata landa i na momentu ku el a bai subi e waf pa medio di e trapi nobo pegá na parti nort di e waf, el a kòrta su pia. E kòrtá tabata grandi, loke a pone ku mester a bai poli pa kose e herida. Segun e mayor di e mucha ku a heridá su pia na e trapi, ku no ta promé mucha ku a kòrta su pia. E tin informashon ku esaki a sosodé ku mas mucha. Otro kos, ta bon pa hendenan di edat ku ta bishitá Chachacha Beach i tur otro persona tene na kuenta ku momentu ku e waf ta muhá, esta hende subi for di laman ku pia muhá riba e waf, esaki ta slep. Ta bon pa esnan konserní tuma nota di e situashon i kisas por hasi algu pa drecha loke no ta korekto. Otro kos ku ta notabel ta e trapi su lugá pa pone pia ariba, esta e promé tabla mas abou den laman ta haltu, loke ta hasi difísil pa un hende subi e waf pa medio di e trapi. Pa e ta mihó mester pone un tabla mas abou pa por hasi uso di e waf mas stabil. E mucha ku a kòrta pia na e trapi parti nort di e waf, dòkter a opta pa kose e kòrtá, ku tabata sangra bastante.
Radio Live 99.9 FM a drenta den kontakto ku Havenmeester Gunther Flanegin relashoná ku un suseso ku a sosodé na waf nobo di Chachacha Beach. Flanegin: “Nos ta na altura di loke a sosodé. Ta trata di skruf ku tin na e trapi. Debí ku e muchanan ta landa i ta kita e dòpinan ku tin na e skruf, ta pone ku e ta bira algu peligroso i por kòrta entre otro pia di un hende. Esaki a sosodé 2 bia ku a kita e dòpinan. Awor a opta pa kòrta e skrufnan asina eliminá tur posibel desgrasia usando e trapi na Waf di Chachacha Beach. E parti ku e waf ta slep debí ku e palu ta muhá, havenmeester a bisa ku esaki ta un tipo di palu fuerte, esta ‘hardhout’. Ta trata di un tipo di palu ku ta seka rápido i ‘eigenlijk’ mester evitá e slepmentu,” Havenmeester Flanegin a bisa.

robotstxt: allowed

filter: keep


text:
KRALENDIJK- Na Boneiru hopi hende a reakshoná ku sopresa ora a tende ku Suzanne Thodé, di e lista Suzy Thodé a keda arestá pa outoridatnan den kuadro di un investigashon tokante menasennan kontra di polítiko i mandatario na Boneiru.
E grupo tabata buta kos riba Facebook bou di e profil falsu Wim van Huizen. Ta pa basta tempu kaba e grupo tabata hibando un kampaña kontra di partidonan nan mando, pero tambe kontra di Hulanda en general.
Poko eksitoso
Thodé ku den elekshon di 2019 a partisipá ku su lista di 1 persona, a logra un total di 44 voto. Ku esaki e tabata tin un akohida basta chikitu bou di e pueblo votadó. Aunke Thodé den pasado a bisa ku e no tabata tin nada kontra di koperashon ku Hulanda, e tabata mustra su mes tòg hopi biaha krítiko pa ku Hulanda. Tambe e tabata boga pa tene un referéndum nobo, pa pueblo ekspresá su opinion riba struktura estatal di e isla.


text:
Victor Camacho, Casin Giel, Chucho Hoek, Chicho Kock, Cesar Olarte y Ivan Quandus
Diamars 22 di november durante un evento special den Sala di John F. Kennedy Education Center, ministerio di cultura a organisa un bunita evento caminda a reconoce 6 baluarte musical di nos Pais Aruba. Prome cu e reconocimento a tuma luga Minister Xiomara Maduro a hiba palabra caminda ela yama un bon bini special na nos musico- y cantantenan, nos artistanan local sr. Victor Camacho, sr. Hyacintho (Casin) Giel, sra. Gina Werleman, señora y representante di Sr. Felix (Chucho) Hoek, sr. Roland (Chicho) Kock , sr. Cesar Olarte y sr. Ivan Quandus y tur nan respectivo famia y amistadnan presente. E mandatario a expresa palabra di felicitacion na cada musico riba nan gran dia, Dia internacional di Musica na honor di Santa Cecilia, patrona di musiconan.
Musica ta e idioma universal y sin musico y cantante no tin obra musical
Durante su discurso Minister Maduro a trece dilanti cu musica ta hopi importante den nos bida. E ta e idioma universal di nos alma cu ta genera sentimento y lanta emocion. Musica ta manera magia, e ta haci nos recorda personanan of momentonan unico. Musica tin e poder inmenso di conecta hende di diferente cultura y uni comunidad. Y e musico y cantante ta esencial pa comparti e bunita regalo di musica, pasobra sin musico y cantante no tin obra musical.
Nos Pais aunke e ta chikito na tamaño, e ta grandi na talento. Esey ta danki na boso musico y cantante cu a sa di deleita nos Pais cu boso talento unico y impresionante.
E mandatario a sigui trece dilanti cu pa e motibo aki riba Dia Internacional di musico, pa su persona ta un honor como Minister di Cultura pa celebra e ocasion aki hunto cu e musiconan den compania di nan famia y sernan keri. Ta mas importante ainda pa reconoce cada musico pa nan creatividad y talento pa educa y entretene nos comunidad y contribui na enrikece nos cultura musical.
Carera Musical impresionante
Minister Xiomara Maduro a dedica algun palabra na nos baluartenan musical, den orden alfabetico:
Victor Camacho
Sr. Victor Nicolas Camacho, ta pianista cu a representa Aruba den varios pais internacionalmente y tambe a toca deleitando nos bishitantenan di exterior den varios hotel local. Actualmente e ta solo pianist na Riu Palace Hotel. Sr. Camacho tambe a composita y aregla obranan pa Voz-I-Landia Escolar y a produci varios disco honrando sr. Rufo Wever y sr. Padu Lampe tur dos den feliz memoria. Victor tambe a toca hunto cu Savaneta Steelpan na Cas di Cultura na aña 1965 pa nos ex Reina Juliana y Prins Bernard tur dos den feliz memoria.
Hyacintho Giel
Sr. Hyacintho (Casin) Giel, como musico ta tocado di guitara y piano. Y como cantante, e ta cantante di ranchera y bolero. Casin a lanta su mesun banda ‘Cassenger Sweet Band’ y ta miembro y co-fundador di varios banda na Aruba manera Super Combo Casino y Triple S. Ademas di ta miembro y co-fundador, Casin ta compositor di mayoria di e cancionnan di Doble Sabor. Casin den temporada di carnaval tambe ta participa como compositor den Festival di Tumba. Casin Giel: pa semper Aruba su prome Rey di Tumba.
Felix Hoek
Sr. Felix (Chucho) Hoek, a wordo representa pa su sra. Gina Werleman. Chucho como musico a aregla y compone pa varios cantante y banda. Chucho ta conoci tambe pa aregla y compone jingle pa varios organisacion y compania. Chucho tabata integrante y a dirigi diferente banda musical y a acompaña varios banda den festival- y conciertonan. Chucho tabata docente di guitara clasico y electronico y baho. Tambe, ela duna les di teoria di harmonia, areglo y solfeo y ta actualmente e director di Stichting Arubaanse Muziekschool/Scol di Musica Rufo Wever.
Roland Kock
Sr. Roland Naricisio (Chicho) Kock, su carera musical ta como tocado den banda y steelband. Chicho ta toca varios instrumento manera baho, guitara, drum, conga y timbal. Un musico cu a toca den banda, na hotel y hasta den steelband. Ela toca cu hopi cantantenan renombra local y internacional. Tambe Chicho tabata toca baho y canta den coro di Sensacion del Caribe.
Cesar Olarte
Sr. Cesar Olarte ta bini di un generacion di famianan musical y a crece den ambiente di musica ranchera hunto cu e grupo Mariachi Perla de Aruba. For di edad hoben Cesar a domina genero di musica manera R&B urbano y a deleita publiconan local y internacional. Cesar a gana varios premio entre otro un Grammy Latino cu e produccion di Chichi Peralta y Son Familia.
Ivan Quandus
Sr. Ivan Quandus, tocado di guitara, steelpan y guitara bass. Ivan hunto cu sr. Carlos Bislip, sr. Delbert Bernabela ta forma parti di trio di jazz, the Aruba Art Ensemble. Ivan a toca tambe na diferente jazz festival local, den region y internacionalmente. Ivan a forma parti como basista di varios banda cu a duna presentacion den hotelnan local.
Minister di Cultura a menciona durante su discurso cu e carera musical di cada un di e 6 musiconan aki ta impresionante, locual a wordo treci dilanti ta djis un parti chikito di nan trayectoria musical. E mandatario a conta cu su mes persona gusta musica masha hopi. Tur mainta y anochi e ta scucha musica y tin ora e ta baila tambe. Na trabou tambe e ta gusta pone musica, sigur despues di un dia hopi pisa, musica ta relaha su persona hopi.
Reconocemento
Na nomber di Gobierno y Pueblo di Aruba, como Minister di Cultura ela gradici cada un di e musiconan pa nan obranan maestral. Obranan cu a toca, inspira y a contribui na enrikece nos herencia cultural musical. E mandatario a expresa palabra di danki na e musiconan pa ta digno embahador di nos idioma Papiamento y danki tambe pa expone nos cultura y promove nomber di nos Pais Aruba den exterior por medio di nan talento musical.Victor, Casin, Chucho, Chicho, Cesar, y Ivan, un danki di curason pa boso tremendo contribucion na cultura di nos Pais tabata palabranan di Minister Xiomara Maduro.
Alabes ela pidi pa Dios sigui bendiciona nos musiconan cu hopi talento mas pa por sigui crea mas obranan musical, comparti nan creatividad, talento y obra y sigui contribui na nos cultura musical y continua representa nos Pais Aruba riba tarimanan internacional.
Na finl di su discurso Minister Xiomara Maduro a yama sr. Victor Camacho, sr. Hyacintho (Casin) Giel, representante di Sr. Felix (Chucho Hoek), sr. Roland (Chicho) Kock, sr. Cesar Olarte y sr. Ivan Quandus padilanti pa nan por a ricibi un bunita Reconocemento.


text:
The content originally appeared on: Diario
Hues no ta haya proba intento di mata sino maltrato severo
ORANJESTAD (AAN): Diabierna mainta via video conference Hues a dicta sentencia den e caso penal con e homber Jonathan K. di 25 aña. Hues no a haya proba e intento di mata manera Fiscal a bisa. Hues no a sigui e exigencia di 11 aña di prison sino a condena Jonathan K. na 5 aña di prison. Tambe Hues no a sigui e aprobacion di Fiscal pa cu e daño per huicio. El a reduci e 21 mil Florin na 10 mil Florin.
Fiscal: Luna pasa tratamento di e caso a tuma lugar caminda Fiscal a bisa cu e ta haya cu Jonathan K. kier a mata e agente di Polis. Na opinion di Fiscal, ta Jonathan K. mes a hinca su mes den e situacion aki. El a señala cu Jonathan K. tin carchi di castigo alarmante.
El a exigi pa confisca e auto cu Jonathan K. a usa como un arma y saca e arma di candela cu Jonathan K. a usa den un club nocturno pa menaza un homber, for di circulacion. E agente M. a demanda 50 mil Florin di dano material y inmaterial. Fiscal a bisa cu no por cobra pa overtime pero si oranan di trabao. El a pidi Hues pa aproba 5 mil Florin di daño material. E resto por cuminsa un caso civil. E parti inmaterial cu ta encera e daño na man y problema mental, Fiscal a pidi pa aproba algo mas di 21 mil Florin. El a exigi pa aplica medida di pago of 1 aña di prison.
Fiscal a bisa cu e agente di M. a resulta herida durante cu e tabata haciendo su trabao. Ningun momento por a spera cu algo asina lo sosode. Esaki a sacudi comunidad y crea sentido di inseguridad. Fiscal ta haya cu mester baha cu man duro contra esun cu ta actua contra trabao di Polis. E ta considera Jonathan K. residivista di arma di candela. El a cuestiona e forma con Jonathan K. a cana drenta den club nocturno cu arma. Fiscal a exigi 11 aña di prison pa Jonathan K.
No proba intento di mata: Den sala di Corte tabata presente e agente di Polis cu su pareha y un colega. Hues a bisa cu e no ta haya proba intento mata sino maltrato severo. Hues a bisa cu no tin prueba convincente cu Jonathan K. tabatin intension di mata e agente di Polis. Hues ta haya cu mester tin actuacion di Jonathan K. cu ta mustra cu e kier a mata. Hues ta haya cu no por prueba cu Jonathan K. tabata bay cu velocidad halto riba e palo di luz mientras cu e agente tabata wanta na e auto.
Hues a mustra cu e agente di Polis tabatin su man den auto y tabatin un luchamento entre e Polis y Jonathan K. pa control di e auto y esey a pone cu e auto tabata core sin control. Na opinion di Hues, esey ta mustra cu Jonathan K. no tabatin control completo riba e auto. Tin testigo a mira cu e auto tabata core sin control. Pesey Hues no ta haya cu intencional Jonathan K. a bay riba e palo di luz.
Hues ta haya legalmente proba cu Jonathan K. ta culpable di maltrato severo di e victima. Tambe Hues ta haya proba, e menaza y posecion di arma di candela den e club nocturno door di Jonathan K.
A falta respet pa polis: Pa cu e castigo Hues a tene na cuenta cu Jonathan K. a causa maltrato severo contra un agente di Polis. Na opinion di Hues, Jonathan K. a stroba e trabao di Polis. Tambe Hues ta haya cu esaki ta un falta di respet pa Polis cu mester mantene seguridad y orden publico. Hues ta haya cu Jonathan K. su actuacion a viola integridad di e agente.
El a bisa cu te ainda e agente ta afecta pa e accidente. Ademas Jonathan K. a menaza hende den club nocturno cu un arma di candela. Hues a bolbe enfatisa cu arma di candela ta un peliger pa comunidad. Hues a tene cuenta cu anterior Jonathan K. a haya condena caba pa algo similar.
Demanda di daño: Hues a bisa cu e agente a haci un demanda di 50 mil Florin cu ta material y inmaterial. Pa cu e parti material, Hues ta haya acceptabel cu agente a sali perhudica di no por traha overtime. Hues ta haya 5 mil Florin di daño ta husto. El a bisa cu si e agente di Polis kier mas, e lo por cuminsa un caso civil. Pa e parti di daño inmaterial, Hues a bisa cu ta acceptable 5 mil Florin pa e impacto cu e agente a sufri. El a bisa cu pa e resto, e agente mester cuminsa un caso civil. En total ta 10 mil Florin di daño cu Jonathan K. mester paga. Hues a bisa cu e ta pone medida di pago.
Castigo: Hues a condena Jonathan K. na 5 aña di prison, kitando e tempo cu e ta sera den KIA. E Toyota Tercel lo keda confisca. E arma y bala lo worde destrui. Demanda di daño di e agente di Polis ta worde aproba te na 10 mil Florin. Hues a pone un medida di pago. Si Jonathan K. no paga e daño, e lo mester bay extra 85 dia sera.


text:
Kralendijk- Na fin di aña pasa, Dienst Uitvoering Onderwijs (DUO) a lansa un kampaña di informashon online pa (èks) studiantenan di e área di Karibe. E kampaña a kuminsá paso no tabata posibel pa hasi un bishitá físiko na e islanan dor di corona.
E opshonnan di kontakto online tabata asina eksitoso ku a disidí di kontinuá ku esakinan den e próksimo lunanan. E informashon ta konsistí di un di dos webinar pa futuro studiantenan i akshonnan pa prevení problemanan di pago pa esnan ku tin ku paga bek.
Webinar pa futuro studiantenan
Riba 15 di aprel DUO ta organisá e webinar ‘Studiefinanciering aanvragen vanuit het Caribisch gebied: de praktische zaken’. Esaki ta un kontinuashon di e webinar ‘Studiefinanciering aanvragen: hoe werkt het?”, ku a tuma lugá na novèmber. Den e webinar aki, futuro studiantenan lo haña informashon tokante tur e asuntunan práktiko ku nan mester regla pa nan finansiamentu di estudio na Hulanda. Por wak e webinar ku suptítulo na Ingles i Papiamentu. Ta posibel pa registrá pa e webinar via duo.nl/webinar.
Yudansa ku pagonan atrasá
DUO lo sigui aserká esnan ku ta atrasá ku nan pagonan, efektivamente. DUO lo informá esnan ku ta bai kuminsá paga bek kon nan por evitá ku nan ta haña nan den problema, dor di apliká pa kapasidat finansiero òf dor di paga bèk lokalmente.
Pa esnan ku tin ku paga bèk ku tin mas ku un debe òf pa esnan ku e posibilidatnan ariba menshoná no ta un solushon, nos lo pidi nan pa tuma kontakto ku nos. Huntu ku un empleado di DUO lo purba yega na un solushon personalisá.
Kontakto personal via chat o via yamadanan atraves di video.
Den e último lunanan DUO a amplia su servisionan pa e área di Karibe ku e posibilidat pa chat i yamadanan atraves di video. E tipo di kontakto personal aki ku un empleado di DUO a kai den bon tera. Pa e motibu aki nos lo kontinuá ku esaki. Riba djaluna, djamars i djaweps studiantenan i èks studiantenan por chat via duo.nl/antillen. Ta posibel pa hasi un sita pa yamada via video riba djárason i djabièrnè.


text:
Cu sumo placer Fundacion Museo Arubano, cohuntamente cu Aruba Tourism Authority y Gobierno di Aruba ta anuncia cu recientemente a cuminsa cu e prome Bon Bini Festival na Fort Zoutman situa den Oranjestad.
E festival aki desde su comienso na 1985 (47 ana pasa) a sa di ofrece un plataforma balioso pa asina tin interaccion cultural pa bishitantenan local y turista. Durante cada show di Bon Bini Festival por experiencia nos historia, gastronomia, musica, baile y folklore cu ta wordo presenta den un forma di celebracion.
Pa Fundacion Museo Arubano ta un honor pa por presenta Bon Bini Festival un biaha mas desde cu mester a limita nos operacionan di trabou pa motibo e pandemia pa e ultimo 2 ananan.
E peticion pa bin bek cu e show ganador di e “ Trip Advisor Award” di parti diferente partners, comunidad y turista tabata impresionante. Un danki ta bay na tur pesona cu ta forma parti di e team pa hasi esaki posibel. Especialmente e artistanan cu a sa di impresiona e publico presente.
Nos ta invita pueblo di Aruba pa sigui e facebook page di Bon Bini Festival pa asina wak e fechanan cu lo presenta e grandioso Bon Bini Festival. E luna aki lo tin Bon Bini Festival riba 1 di november y 8 di november. Entrada ta costa solamente Awg 15.00 pa local y $15.00 pa turista. #MinFIC
Gobierno di Aruba ta anuncia cu A bolbe cuminsa cu Bon Bini Festival
Cu sumo placer Fundacion Museo Arubano, cohuntamente cu Aruba Tourism Authority y Gobierno di Aruba ta anuncia cu recientemente a cuminsa cu e prome Bon Bini Festival na Fort Zoutman situa den Oranjestad.


text:
Diaranson 23 november, Minister di Asuntonan Economico, Comunicacion y Desaroyo Sostenibel, mr Geoffrey Wever tabata presente na e evento di Kamer van Koophandel “Business Plaza – Get Started, San Nicolas edition” cu e tema di e edicion aki tabata “Let’s talk business in San Nicolas”. Na e evento aki Minister Wever a hiba un discertacion y a intercambia cu e personanan presente.
Revitalisacion di San Nicolas ta parti importante di e vision di Minister Wever pa e periodo di gobernacion 2021-2025. E mandatario ta aplaudi e actividad aki y ta subraya e importancia di partnership strategico entre sector comercial y Gobierno. Minister Wever a trece claramente dilanti cu e tempo di papia y pensa pa San Nicolas a pasa y cu a bira tempo pa actua y deliver resultadonan concreto. Minister Wever a subraya cu Gobierno di Aruba ta haciendo hustamente esey. A pesar cu e situacion no ta facil y cu e fondonan ta limita, Minsiter Wever y stakeholders ta pensa y traha outside the box pa por trece cambio pa San Nicolas
Manera ta conoci recientemente Minister Wever a modernisa e maneho di permiso di negoshi completamente cu un atencion special pa e area di San Nicolas inclui den e maneho. E maneho nobo aki ta haci muchu mas facil pa direct foreign investors haya permiso di negoshi den area di San Nicolas.
Tambe a institui e Comision di Recuperacion Economico, consistiendo di belastingadviseurs, advocatuur, accountancy, Aruba Bankers Association, Aruba Trade and Industry Association, Aruba Hotel and Tourism Assocation, San Nicolas Business Association, Comerciantenan Uni Aruba, Kamer van Koophandel, Freezone Aruba N.V., Aruba Tourism Authority y Departamento di Asuntonan Economico, cual a prepara un documento cu sugerencia di incentivanan di inversion y incentivanan fiscal pa stimula inversion den e economia di Aruba, cu tambe un atencion special pa desaroyo di San Nicolas. Pronto e resultado di e trabou aki lo wordo presenta na Ministerraad.
Pa promove Aruba, y San Nicolas, riba mercado internacional como pais pa inversion den cual lo tin atencion special pa nos “Creative Industries”, Minister Wever dentro de poco lo cuminsa cu un international marketing campaign intensivo.
Minister Wever a indica cu tin un proyecto den preparacion caba pa San Nicolas despues cu Minister Wever a haci recientemente un caminata den caya abandona di San Nicolas hunto cu SNBA, pa hunto identifica e prome area cu ta bai desaroya pa asina por atrae turistanan y nos localnan pa bin bek San Nicolas.
Minister Wever: “Gobierno di Aruba tin e deber di crea e condicionnan necesario pa inversionistanan, grandi y chikito, por inverti, pero e responsabilidad pa desaroyo no mester wordo poni solamente den man di comercio, Gobierno tambe tin un rol pa inverti den infrastructura, seguridad y iluminacion”.
Minister Geoffrey Wever “E tempo di papia y pensa pa San Nicolas a pasa, awor a bira tempo pa actua pa logra resultadonan concreto pa San Nicolas”
Diaranson 23 november, Minister di Asuntonan Economico, Comunicacion y Desaroyo Sostenibel, mr Geoffrey Wever tabata presente na e evento di Kamer van Koophandel “Business Plaza – Get Started, San Nicolas edition” cu e tema di e edicion aki tabata “Let’s talk business in San Nicolas”. Na e evento aki Minister Wever a hiba un discertacion y a intercambia cu e personanan presente.


text:
ORANJESTAD – Diadomingo, minister di Husticia y Asuntonan Social Rocco Tjon tawata presente na e “debate and speaking championship” organisa pa Parlamento Hubenil, caminda e tema tawata “inclusion pa tur mucha”. Esaki en conexion cu dia 20 di November tawata dia internacional di derecho di mucha. E mandatario a expresa di ta contento di wak cu derechonan di mucha ta wordo celebra, den e caso aki door di Parlamento Hubenil. Un organisacion activo cu nos como Gobierno ta reuni regular cune y kier conta cu nan participacion den proyectonan.
Como Minister encarga cu Husticia, e ta un placer pa wak cu a scoge pa celebra e dia aki den forma di un debate. Den un estado di derecho, debatenan ta importante pa trece un balansa entre ideanan y ideologianan. Un debate ta contribui na e desaroyo personal di cada un di nos hobennan participante. E ta yuda forma e lidernan di futuro, pero tambe e ta contribui na un miho comunidad. Pa e motibo aki ta un honor pa mira cu nos hobennan ta scoge conscientemente pa prepara nan mes amplia nan conocemento y mas cu tur permiti nan bos resona, cual por cierto ta un derecho fundamental.
E realidad ta, cu e no ta facil pa para dilanti un publico y expresa bo opinion, pensamento y sentimento. E ta sumamente importante pa nos crea ciudadanonan cu no solamente tin e curashi di expresa nan opinion, pero cu sa con pa expresa esaki tambe. Pa e motibo ey e ta di aplaudi cu nos hobennan na un edad hoben ya caba a tuma e iniciativa pa cuminsa desaroya nan mes den e area aki.
Por ultimo, e mandatario a desea e dos ekiponan di debate tur clase di exito, como tambe tur e hobennan cu a bay comparti nan mensahe cu pueblo di Aruba. Na mes momento a curasha cada hoben presente pa sigui haci uzo di oportunidadnan manera esaki pa amplia nan conocemento, adkiri habilidadnan, haya experencia, practica tur locual nan ta siña pero mas cu tur pa keda desaroya e lider den nan.


text:
Oranjestad-E ta tristo pa mira con Ministernan y Parlamentarionan di AVP ta purba laba nan man di e supervicion di CFT. Largo tempo nan a bati man pa e bon relacion cu nan lider Eman tin cu Hulanda y nan a bay di acuerdo cu tur protocol cu Minister Eman a firma cu Hulanda, sin cu Parlamento a debati promer cu e mandatario a firma nan. Anto awe cu e consecuencia di tur e freimento y firmamento cu Hulanda a presenta den forma di supervicion di CFT, AVP kier laba su man di CFT tirando culpa riba opocicion.
For di momento cu Minister Eman, sin informa Parlamento promer, a bay firma e Protocol di Cooperacion cu Minister Donner di Hulanda na oktober 2011, nos a adverti Pueblo cu Minister Eman ta entrega nos autonomia bek na Hulanda a cambio di e promesa di un saco di placa pa por keda na poder. Na maart 2013 e mesun Minister Eman hunto cu Minister De Meza a firma e Protocol di Diahuebs Santo hunto cu Hulanda den cual nan a specifica e condicionnan pa por recibi e saco di placa aki. Entre e condicionnan tabata tin e supervicion di CFT cu Eman ni de Meza tabata tin curashi pa laga pone riba papel. Pero na februari 2014 tabata asina lew cu Hulanda mes a pone riba papel y cu e propio Minister Yrausquin a firma ‘geen bezwaar’ pe. Pa no lubida cu Minster Bermudez mes a firma na december 2014 pa pidi CFT pa duna su opinion riba presupuesto 2015. Pesey e hecho cu CFT awe ta na Aruba no a cay for di shelo. Ta e propio Ministernan di AVP a firma pe y e propio parlamentarionan di AVP a bati man pe.
Pero manera semper AVP ta busca moda di laba man y tira culpa riba otro. Asina nos por a scucha Minister Bermudez declara den su encuentro cu Parlamento, cu e no a palabra nada cu CFT y no sa dicon CFT a manda conseho sin wordo puntra pe. En corto, Minister Bermudez a laba man di e asunto di CFT. Di otro banda, e Parlamentarionan di AVP kier plak CFT riba opocicion bisando cu ta opocicion a bay lobby na Hulanda pa trece CFT na nos Pais. Un mentira flagrante, ya cu firma di nan propio Ministernan Eman, De Meza, Yrausquin y Bermudez ta sirbi como prueba pa Pueblo cu ta AVP mes a firma y bay di acuerdo pa CFT bin nos Pais pa keda.


text:
Oranjestad – 13 di maart Aruba a wordo confronta cu su prome caso di COVID19. Desde e dia ey e pesadiya a cuminsa. Un pa un nos tur tabata testigo con e negoshinan, restaurantnan y hotelnan na Aruba a paga nan luznan. Tur mester a dal porta cera cu e consecuencia cu alrededor di 37 mil hende a perde di un dia pa otro nan entrada mensual.
19 di maart sin ria, Minister Glenbert Croes a anuncia Fondo di Asistencia Social di Emergencia – FASE. Sin sa con, sin sa di unda, pero un cos pa e mandatario tabata sigur: mester sali na ayudo y vanguardia di nos hendenan cu a perde entrada sin expectativa di recuperacion.
20 di maart http://www.fasehelpdesk.com a bay den operacion. Y desde e dia ey continuamente a bin ta evalua, reevalua, adapta, suavisa pa por acomoda lo mas hopi hende cu ta posibel cu e ayudo y asistencia di FASE.
20 di maart mes Minister Glenbert Croes a anuncia cu ta crea un proceso adapta y mas lihe pa tur hendenan di nacionalidad hulandes cu no ta bin na remarca pa FASE, por aplica pa Bijstand.
E prome aplicacionnan pa FASE a cuminsa drenta dia 20 di maart mes, di cual mayoria na principio tabata incompleto. Mirando cu ta den practica tabata acumulando experiencia con miho atende cu esaki, e mandatario ta reconoce cu den e proceso algun cos a bay robes causando tardansa enorme. Pero ta subraya tambe cu ta pa prome biaha den existencia di nos Pais cu Aruba ta pasa den un crisis di magnitud aki unda cu sigur 90% di nos poblacion trahado ta perde trabou y/of entrada. FASE no a bin cu un manual di instruccion. Y na caminda nos a bin ta prescribi e proceso.
“Nos a siña di locual a bay robes na comienso y ta drechando esaki den un proceso cu ta dinamico y adaptabel na condicionnan nobo tur dia”, e mandatario a expresa.
19 di juni despues cu Minister Glenbert Croes a anuncia cu 10 mil hende a haya e ayudo di FASE un of dos biaha, el anuncia cu Gobierno di Aruba ta extende FASE cu 3 luna mas.


text:
PALM BEACH – Diahuebs mainta, e situacion di tempo tabata di tal forma cu esaki a genera algun hos riba laman, pero bon bisto for di tera. Riba e hotel strip di Palm Beach esaki tabata bon bisto y den careda di 10'or y mei por a nota varios di e hosnan. For di varios dia caba e stuacion di tempo ta instabil cu ta pone cu e islanan ABC ta haya retonan interesante. Corsou p.e. tabatin un anochi yena cu strena cu lamper, y Aruba basta awacero varios caminda.
METEO
Segun servicio meteorologico, ta e humedad y inestabilidad den region debi na actividad di zona di convergencia intertropical ta responsabel pa e tempo asina cu lo por induci temporalmente hopi nubia. “ Esakinan por produci localmente algun awacero breve durante proximo 24 ora cu tambe chance pa lamper cu strena” e pronostico valido te cu awe tardi, tabata bisa. Potretnan ta cortesia di Julisa Arends-Hoevertsz
ORANJESTAD - Awe merdia Federacion di Trahadornan di Aruba (FTA) y Boticanan di Servicio a firma nan di dos contrato colectivo di trabao (CAO). Den e acuerdo aki e enfoke principal tawata fortificacion di e poder di compra di e empleado, cual a resulta den tanto un aumento porcentual di salario pa e duracion di e acuerdo como tambe un ahuste na e structura di salario, ampliando esaki pa asina tin mas espacio pa crece. Ademas a acorda un aumento anual di e bonus di fin di aña como tambe e dianan di vakantie. E CAO tin un duracion di 4 aña.
ORANJESTAD – Recientemente Aruba Airport Authority N.V. (AAA) a organisa su di tres “Spotter’s Day”. Desde 2018, Aeropuerto di Aruba a reconoce cu tin un interes grandi pa “plane spotting” na nos isla. Mas y mas spotter ta ‘tag’ Aeropuerto di Aruba den nan potret y pa e motibo ey, na 2018, a tuma luga e prome “Spotter’s Day”. Debi na e interes grandi ricibi, a dicidi cu “Spotter’s Day” lo bira un evento anual pa Aeropuerto di Aruba. Despues di dos aña ausente, e aña ‘ki a invita tur spotters pa asina aplica pa participa na Spotters Day.
ORANJESTAD - E asosacion conoci como Aruba Timeshare Association (ASA) su iniciativa di entrenamiento rond e isla, presenta pa CHTA Education Foundation, a haya un sorpresa riba recientemente ora cu pa medio di Tom Pas cu a pasa un rato pa combersa cu e 24 supervisornan. Pas tabata gerente di Education Foundation entre 2002 cu 2013 y ta pasiona riba su desaroyo personal y yuda otro hende haya un chens pa mehora nan bida profesional.
ORANJESTAD – Segun e ultimo encuesta di Noticiacla na luna di augustus di e aña aki, Aruba tabata dividi riba e tema di matrimonio di mesun sexo. Por lo menos entre e 850 personanan cu a participa den e encuesta. Y entre esnan cu tabata pro pa cambia e ley pa permiti matrimonio di mesun sexo, e grupo mas grandi tabata kier pa esaki sosode pa medio di un referendum. Interesante ta cu den e encuesta aki, e participacion di hende muher tabata mas cu e ser masculino, reparti 54% contra 46%. Un 1% tabata registra como ‘otro’.
ORANJESTAD - Evert Bongers, autor di varios publicacion tocante historia di Aruba manera e.o. ‘Augustus scur’ y ‘De kolibrie op de rots: En meer over de geschiedenis van Aruba’ a publica awor su buki titula ‘Goudkoorts! En meer over de geschiedenis van Aruba’. Directora di Biblioteca Nacional Aruba a ricibi algun ehemplar for di sr. Evert Bongers pa e coleccion nacional como tambe e coleccion di biblioteca publico. Pronto por consulta of lesa e buki aki na biblioteca.
ORANJESTAD - Diasabra 3 di december ultimo tabata e dia special rond mundo pa pone atencion na e Persona cu Limitacion. E aña aki atrobe Departamento di Asunto Social a para keto riba e dia pa reflexiona riba e bida di e persona cu ta biba cu un limitacion na Aruba. E tema di Nacionnan Uni pa 2022 ta “Solucionnan transformativo pa desaroyo incluso: E rol di innovacion pa fomenta un mundo accesibel y husto (Transformative solutions for inclusive development: The role of innovation in fueling an accessible and equitable world) ”.


text:
Un persona semper alegre, talentoso y trahado sr. Rolando de la Cruz, a nace na aña 1959 na Republica Dominicana y cu su 23 aña a imigra na Aruba. Un musico y cantante di curason Rolando su optimismo ta uno contagioso, pero na mes momento un persona cu un determinacion inmenso. Rolando no ta un persona desconoci den comunidad, specialmente e comunidad latino, como un personalidad di radio. Como locutor e ta persona hopi keri, na unda ela presenta programanan di radio na varios radio stacion cu programanan dirigi na e populacion latino bibando na Aruba. Como comerciante Rolando a sa di demostra excelencia na su clientela, cuminsando na 1983 cu su negoshi di benta di auto y towing services, cu te dia di awe ta uno exitoso y ehemplar. Durante eleccionnan di 2013 Rolando a forma parti di e partido UPP, na unda e por a desaroya su inkietudnan politico.
No obstante di ta procedente di Republica Dominicana, Rolando a sa di integra su mes cu e cultura, idioma y custumbernan di Aruba. Siña papiamento tabata e prome cos cu ela exihi di su mes na su yegada na Aruba, un pais cu a ricibi’e cu brasanan habri y a dune un porvenir digno. Su integracion ta uno di admira na unda ela sa di participa den varios festival di tumba, cantando den e compas unico di e genero aki y den nos idioma papiamento. “Mi candidatura den e prestigioso partido POR ta pa demostra e comunidad latino y stranhero bibando na Aruba e rikesa di integracion social y cultural di e bunita isla aki. Pesey mi kier propone un plan maestro di integracion pa imigrantenan na momento di yega Aruba.” sr. Rolando de La Cruz ta elabora.
Hunto cu e ekipo di partido POR, Rolando ta para tras di digitalisacion di servicionan gubernamental, muy en especial pa locual ta e proceso aplica pa permiso. “E tramite pa aplicacion ta uno importante pa proteha fronteranan di Aruba. Lamentablemente e mes un proceso aki ta un instrumento pa tramitadornan cu mal intencion di traha placa cu e necesidad di personanan cu kier aplica pa un permiso. Pa evita tipo di abuso y inhusticianan asina, mi kier bin cu un plan di acreditacion pa tramitadornan pa asina registra nan oficialmente y sigura cu nan ta haci nan trabao debidamente” sr. De La Cruz ta comparti. “Tur stranhero tin derecho di por aplica sin ningun problema.”
Tambe e candidato di POR ta preocupa cu e problemanan social andando riba nos isla. Pesey Rolando ta para firme tras di partido POR su plan di Reforma Social, na unda lo pone mas atencion riba nos muchanan cu ta bai scol sin cuminda y cu tin falta di supervision di mayor despues di oranan di scol. Tambe e ta para pa un programa di rehabilitacion eficiente pa locual ta e problematica di ambulantenan adicto “Choller” cu ta un menasa pa nos turista y hendenan local nan siguridad. Segun Rolando, e personan aki merece un di dos chens den bida y merece atencion debi. Pesey Rolando de La Cruz ta convenci cu dia 22 di September partido POR ta e miho solucion pa hiba pais Aruba den e direccion corecto di progreso.


text:
Diabierna dia 6 di maart 2020 proximo Centro di Bario Playa Pabao ta duna homenahe na e hende muhe relaciona cu dia internacional di hende muhe cu un programa special di 7 pm pa 9 pm.
Sr. Dennis Burke, presidente di Centro di Bario Playa Pabao a expresa cu na momento cu ela pensa riba un orador, hende muhe, ela pensa riba Suzy Maduro cu di biaha a acepta pa bin duna un charla.
Suzy Maduro no ta un persona desconoci den nos comunidad paso e tin un trayectoria largo como Relacionista Publico y awor e ta desembocando como un profesional riba tereno di consultancy.
E tema cu e ta bai trata ta entre otro e tema di e aña aki di Nacionnan Uni pa loke ta trata Dia Internacional di Hende Muhe: “Nos ta e generacion di igualdad, haciendo e derechonan di hende muhe un realidad”.
Parti di e programa diabierna awor ta inclui poesía di Ruthy Vrieswijk y Omaira Britten. Lo tin presentación musical di e 2 streanan di Aruba Rocco Franken y Ron Martis.


text:
Pobresa na Kòrsou a oumentá.
Segun sifranan resien di CBS (Centraal Bureau voor de Statistiek), pobresa na Kòrsou a oumanta i tin sigur 30% di famianan ku ta biba bou di e indise di pobresa. Esaki ta masomenos 49-mil hende. Segun e estudio di CBS un famia ku ún mayor i dos yu, mester di minimal 2037 florin pa luna pa por biba, pagando hür òf hypotek, awa ku koriente, kumpra kuminda ku paña i paga seguro.Si kompará e sifranan di 2019 ku aña 2011 kamında CBS a midi último bia, tin un oumento di 5%. Na 2011 tabatin 25% di famianan na Korsou ku tabata biba den pobresa.


text:
Ultimo comunicado di prensa publica
Esakinan ta e comunicadonan di prensa mensualmente publica di e Indice di Prijs di Consumo (CPI) 2018
Download items:
- Comunicado di prensa di Indice di Prijs di Consumo Januari 2018 - - (3 MB)
- Comunicado di prensa di Indice di Prijs di Consumo Februari 2018 - - (3 MB)
- Comunicado di prensa di Indice di Prijs di Consumo Maart 2018 - - (3 MB)
- Comunicado di prensa di Indice di Prijs di Consumo April 2018 - - (4 MB)
- Comunicado di prensa di Indice di Prijs di Consumo Mei 2018 - - (5 MB)
- Comunicado di prensa di Indice di Prijs di Consumo Juni 2018 - - (3 MB)
- Comunicado di prensa di Indice di Prijs di Consumo Juli 2018 - - (3 MB)
- Comunicado di prensa di Indice di Prijs di Consumo Augustus 2018 - - (3 MB)
- Comunicado di prensa di Indice di Prijs di Consumo September 2018 - - (3 MB)
- Comunicado di prensa di Indice di Prijs di Consumo October 2018 - - (2 MB)
- Comunicado di prensa di Indice di Prijs di Consumo November 2018 - - (2 MB)
- Comunicado di prensa di Indice di Prijs di Consumo December 2018 - - (2 MB)


text:
“Falta di conocemento legal estatal pero mas cu tur cos, falta di experiencia di e gobierno actual, a pone nan firma pa COHO, siendo cu esaki ta contra Statuut di Reino. Tur hende por corda con Xiomara Maduro a manda tur hende cera boca pasobra segun Sweetie, su persona ta mas sabi y sa tur cos miho cu tur hende y su colega Evelyn Wever Croes, alias 1 April, riba un tono arogante a insulta tur miembro di Parlamento cu a tribi cuestiona COHO.
Tur hende ta di acuerdo cu Hulanda por pone condicion pa cu placa cu e ta fia Aruba, sigur si tene cuenta con e gobierno actual ta mal gasta placa y ta faborece famia y amigo.
Pero no por trapa riba dignidad di hende y sigur no riba dignidad di un pueblo completo y no por laga un grupito, bin dicta riba un pueblo sin cu e grupo aki tin cu duna cuenta na ningun institucion democratico di control, den e caso aki Parlamento.
E grupito aki lo mina e desaroyo di e nos pais y despues cu nan caba cu nan disaster, lo bandona e pais y laga nos pais ‘coho’ di berdad.
Awor cu Raad van State a papia mi ta sigur cu gobierno no por sconde e realidad bochornoso cu nan a comete, contra un pueblo na su momento mas vulnerable, na un momento di incertidumbre, a dicidi di puñala nos pueblo y a yama nos cu a para pa democracia den Reino, anti pueblo y traidor.
Awe tur hende por dicidi pa nan mes ken ta e berdadero traidor.
Evelyn a bula bay hulanda y ‘ja-knik’, sin bringa ningun momento pa honor di su pueblo y awor di repiente kier Sali afo y pretende cu awo e ta bay lucha, awo cu el a entrega autonomia y dignidad di nos pueblo.”


text:
Na Amsterdam, sentenáres a protestá kontra Zwarte Piet, mientras ku na Kòrsou Sanikolas a yega sin p
E aña aki tambe, algun shen demostrantenan a protestá riba beursplein na Amsterdam kontra Zwarte Piet. E demostrantenan ta haña Zwarte Piet un forma di rasismo. Polis di Amsterdam a tene kuenta for di promé, ku lo por surgi problema. Sinembargo tabata basta trankil rondó di e edifisio di Beurs. Oponentenan di Zwarte Piet a bai hues un siman promé, pasó nan ta haña e pietnan rasista i e karikatura di Zwarte Piet un falta di rèspèt pa e hendenan di desendensia di Afrika. Hues a rechasá e petishon pa kanselá e evento. Pues na entrada di Sanikolas, no por stroba e pietnan pretu di ta presente. Entre otro yunan di Kòrsou, Surnameo i afrikanonan na Ulanda a demostrá kontra e figura di Zwarte Piet.
Miéntras ku na Ulanda tabatin marcha di protesta te asta ku detenshon a kai, na Kòrsou mes a selebrá yega di Sanikolas ku su Zwarte Pietnan i tabatin algun Piet kolorido tambe a kompañá Sanikolas.


text:
Selebrashon di Dia di Mucha na Kòrsou, tabata un éksito.
Apesar di e áwaseru fuerte ku a kai, hopi hende a akudí den fin di siman, na e di sinku edishon di Feria Internashonal (Internationale Bazaar) den Fort Amsterdam. Fundashon Uniting for Children Curaçao (UCC) ta organisá e feria aki kada dos òf tres aña, den kuadro di Dia Internashonal di Mucha. E fundashon a keda lantá na 2001 dor di Direktorado di Relashonnan Eksterior (Directie Buitenlandse Betrekkingen (IBB) i e Kuerpo di Konsulnan na Kòrsou (Corps Consulaire Curaçao (CCC). Fundadó i miembro di direktiva di UCC, Lucita Moenir Alam, ta bisa ku áwaseru no por a stroba e alegria. ”Maske hopi hende tabata teme ku debí na e molèster di awa na Aruba e asistensia lo tabata abou, hendenan a bin na gran kantidat, ku nan paraplü òf nò”, segun Moenir Alam.
Despues di e diskurso di apertura di e defensor di e feria, gobernadó Lucille George-Wout, e programa por a kuminsá ku un presentashon kultural, den forma di baile folklóriko, poesia i mariachi. Tur grupo tabata presente. Na tur diesnuebe pais tabata representá ku stèntnan di kos dushi di kada pais. Entre otro “Onion Soup” di Ulanda, “Tandoori Chicken” di India i balchi di Suesia. Tabata un dia kaminda personal di konsuladonan tabatin e oportunidat pa topa otro den un ambiente multikultural. E konsul di e paisnan partispante presente tabata entr otro, konsulnan di Bélgika, Venezuela, Repúblika Dominikana, Alemania, Fransia, India, Italia, Libanon, Ulanda, Oustria, Spaña, Reino Uní, Irlandia, Estadonan Uní di Merka, China i Suisa.
E fondonan ku a rekoudá durante e Feria Internashonal ta bai pa GreenKidz, Prins Bernhardschool i Encilia, ku ta un fundashon ku ta traha na bienestar di muchanan maltratá.


text:
History of Aruba
Home History of Aruba
Historia di Aruba: Un dobel traicion, di amor y di ruman cu a wordo...
"Awo mi ta bay matanan" "Bo no ta pa mi, bo no por ta pa mi ruman tampoco" Aruba den pasado a conoce varios tragedia di...
Historia di Aruba: Secuestro y extorsion di director di Aruba Bank. Sr Eman dfm
Durante añanan 60, 70 y 80 tabata sosode toch basta crimen serio na Aruba. Asina mes hopi tabata wordo soluciona. E cuerpo policial di...
Historia di Aruba: Robo a termina den un asesinato, un homber di edad a...
Aruba, mescos cu tur otro parti di mundo tambe tabata tin un historia di algun crimen basta pisa, den pasado tabata tin varios robonan...
Historia di Aruba: VIDEO: Bruho/estafado tabata gaña muhernan cu teniendo relacion sexual cu nan,...
Bruheria, ta data for di siglonan y siglonan, tur parti di mundo tin bruho, mirado di futuro, lesamento di man, mirado di kopi, glas...
Historia di Aruba: Aruba tambe a conoce den pasado dos Streaker den Nassaustraat
Den pasado y tambe actualmente na Aruba nos ta gusta tuma trendnan over for di exterior. E biaha aki nos lo trata un topico cu...
Historia di Aruba: Celebracion di Aña di La Reina 1967 a caba cu un...
Historia di Aruba: E biaha aki nos lo dedica un historia di Aruba na un aña di La Reina cu su fiesta a caba...
Historia di Aruba: Secuestro a resulta di ta un caso di asesinato, e asesino...
Den Aruba su historia di criminalidad hopi cos serio y cruel a yega di sosode. Djies cu antes no tabata tin internet, noticianan no...
Historia di Aruba: Un tragedia horibel di un famia na Seroe Biento, sobrino a...
Durante siglo y decadanan Aruba a conoce varios tragedia, cada bario tin su historia tristo pa conta, pero hopi di nan ta manera scondi...
Historia di Aruba: Juni 1978, den un siman di tempo, e trafico insigur di...
Den e historia di trafico di Aruba, den e añanan 70 pa 80 tabata tin temporadanan den cual tabata pasa hopi accidentenan fatal y...
Historia di Aruba: Asesino sentencia cu 2 aña di castigo di prison, pensamento primitivo...
Homber a cuchi'a su señora 5 biaha bandi su curason y e señora a fayece. Den historia di Aruba, mas o menos un 40 pa...


text:
Hopi hende no ta comprende e gravedad di Coronavirus. Hasta hendenan bon studia, politico ta argumenta cumi cu mi ta tumando e virus mucho na serio, mientras cu tin otro virus cu ta mata mas hende anualmente, manera influenza.
Berdad cu tin hopi otro virus mas peligroso, pero Coronavirus ta cabando cu e economia mundial. Bolsa di balor ta sigui cai, companianan di aviacion ta batiendo bancarota, companianan di barconan crucero ta perdiendo un cantidad di placa. Eventonan grandi den diferente paisnan na unda ya e a yega ta stop esakinan.
Skolanan, Universidadnan ta ser sera. Rumannan como ser humano, naci 73 aña pasa nunca mi a pasa den un enfermedad, un virus cu ta causando tanto daño na mundo henter. MERCA A APROBA BILLONES PA CIENTIFONAN HACI ESTUDIO CON PA PARA E VIRUS. Aki na Aruba papiando cu algun persona cu tin posicion importante den hotelnan ta bisa mi, cu yai tin diferente cancelacion ta drentando diariamente, no pasobra Aruba tin un caso, PASOBRA HENDENAN TIN MIEDO DI VIAHA DEN AVION Y BARCO.
Cuanto Arubiano mes cu tabata tin plannan traha pa viaha a cancela esaki, debi na e virus. Ken tin gana de bai den carentena pa mas di un luna largo, menera ta sosode cu un hotel na Tenarife, 900 turista sera pa simannan, un barco dilanti na Japon cu turistanan pa dianan sera. Esaki no ta wega rumannan. Italia den apenas 3 siman a perde 80 % di su turismo, Merca ta tumando pasonan severo y un control severo pa evita mas contagio. Na Hulanda den un par di dia e cantidad a subi considerablemente, cu consecuencianan cu hopi actividadnan grandi, manera e Euro Songfestival lo ser cancela etc. Mi por keda menciona mas ejempel, loke boso mes ta lesa o mira den noticianan.
Kiko esaki lo nifica pa nos pais o ta nificando caba?
Un caida grandi di nos economia, nos entrada ta bin di turismo practicamente, invoerrechten ora cu productonan ta drenta Aruba y belastingnan cu mester ser paga. Cuanto barco cu productonan ta drentando nos pais y asina paga invoerrechten? Si no tin benta Gobierno no ta ricibi belasting, ATA no ta ricibi entrada etc. STOP DI PENSA ARIBA E VIRUS COMO TAL, PENSA KIKO E TA CAUSANDO MUNDO ECONOMICAMENTE. Gobierno tin un seguro, manera otro paisnan, pa si algo pasa sigui paga su debenan, paga empleadonan, esnan cu ta cobra pension?Coronavirus ta e virus, manera World Health Organizations a catolgu’e ta e enemigo number uno di e ser humano.Ken ta yama pueblo pa oracion, ami so, unda cleronan a keda, unda politiconan a keda, unda instancianan profesional a keda? Mi rumannan stima ami si ta sigui pidi boso pa sigui reza hunto cumi, pasobra si turismo cai Adios Aruba, ni producto suficiente nos tin. Oracion ta nos unico salbacion.


text:
Club Americana ta presentá Grupo Extra
Djasabra 5 di mei P. W. F. C lo ta bai ta esenario di e konsepto úniko jama CLUB AMERICANA. E organisadónan di Su’Legria, un evento di muzik di house/dance ku anual ta trèk por lo ménos 5000 hende na Kleine Werf, ta bini ku e konsepto bailabel, íntimo, elegante i ku un tremendo “line-up” di artistanan local i internashonal. E rumannan Martel huntu ku Brugal i Amstel Bright a demostrá na vários okashon di organisá eventonan ku ta kibra tur rekòrt. Awor a yega ora pa algu inovativo.
Club Americana, un konsepto úniko i bailabel inspirá dor di Havana i Miami den añanan 50 i 60 ta hibabu bek den un tempu glamuroso, elegante y kaminda tin un esfera di biba y laga biba. P. W. F. C. lo wòrdu transformá den un fantasia di un klup nocturno den e époka di mambo. E anochi aki lo ta un anochi eksklusivo kaminda “entertainment” y eksklusividat ta na promé lugá. Club Americana ta bai ta esenario pa e tremendo agrupashon musical Grupo Extra. Pa korona e obra tambe lo bai tin presentashon di artistanan local manera e banda lokal K’Ribe, DJ El Fuerte, DJ Iski (El papa de los helados) i DJ Laennon.
E prome set di karchi na tarifa redusi lo ta optenibel for di djaluna 23 di april na Mensings Caminada i 24 uur uit de muur. Tuma nota ku karchinan na e tarifa redusi ta limitá. Pa mas informashon tokante benta di mesa i karchi manda un mail na vip@sulegria.com. 5 di mei ta bai bira “Una Noche Perfecta”! No perdé! Evento: Club Americana Dia: 5 mei 2018 Orario: 9pm-4am Luga: P. W. F. C Preis general: Naf 75,Pa reservashon di mesa in mas informashon jama +5999 5104925 of manda un email pa vip@sulegria.com
Sharing is caring!


text:
Destaho & e prohibishon pa forma kartel
Un oferta ta un invitashon di un dunadó di enkargo na por lo ménos dos empresa pa entregá un oferta pa ehekushon di un òf mas tarea. Aki por ta trata di entrega di merkansia òf presta servisio. E destaho por ta públiko, pero empresanan por wòrdu aserká den sekreto pa entregá un oferta.
Bid-rigging ta nifiká ku dos òf mas empresa ku ta partisipá na un destaho, ta pone nan oferta riba mésun liña. Esaki tin komo konsekuensia ku tin ménos kompetensia den e destaho. Dor di esei, e dunadó di enkargo finalmente ta paga un preis mas haltu i/òf ta wòrdu ofresé un kalidat inferior.
Hopi destaho i trayekto di kompra ta tuma lugá serka gobièrnu. Si bid-rigging tuma lugá na un destaho di gobièrnu, tur habitante di Kòrsou ta wòrdu perhudiká, pasobra finalmente nan ta paga e kuenta via di impuesto. E formanan mas komun di bid-rigging ta: supreshon di oferta, ofresé di mas i sistema di rotashon/distribushon di merkado.
- Supreshon di oferta: empresanan ku normalmente lo a inskribí riba un oferta, ta palabrá ku nan lo no hasi oferta òf ku nan ta hala nan oferta atras, di manera ku un otro su éksito lo ta garantisá. Un ehèmpel: Dos kompania grandi di bùs turístiko ta palabrá ku otro ku esun ta inskribí su so den e parti oksidental di Kòrsou i e otro su so den e parti oriental di Kòrsou. Esaki ta bid-rigging i ta den violashon ku e prohibishon pa forma kartel.
- Ofresé di mas: Deliberadamente, empresanan ta ofresé un preis mas haltu ku e empresa ku tin mag di gana e enkargo. Un otro manera ta pa hasi e kondishonnan di e oferta asina inatraktivo pa e dunadó di enkargo ku esaki lo no gana sigur. Un ehèmpel: Un fabrikante di artíkulo di ofisina ta risibí un App di un kompetidor ku tambe ta partisipá na un destaho di gobièrnu: “Nos ta ofresé preis X, boso ke ofresé mas tantu ku esaki? E ora ei otro biaha boso ta na turno”. Esaki ta bid-rigging i ta un infrakshon di e prohibishon di kartel.
- Sistemanan di rotashon òf divishon di merkado: empresanan ta palabrá ken ta na turno pa gana e oferta e biaha aki. Por ta tambe ku esnan ku a registrá a repartí e merkado bou di otro, por ehèmpel basá riba repartishon di teritorionan. Un ehèmpel: Un empresa di warda kos ta bèl dos empresa di konstrukshon pa un oferta pa konstruí un depósito. E direktornan di e dos empresanan di konstrukshon ta palabrá tras di lomba di kliente ta ken ta bai ehekutá e oferta. Esaki ta bid-rigging i ta un infrakshon di e prohibishon di kartel.
Ki ora mi por sera un kombenio kombiná?
Un kombenio kombiná ta un kombenio verbal òf por eskrito entre dos òf mas empresa ku ta independiente di otro, den kua nan ta (i) akordá pa konhuntamenteentregá un oferta pa un sierto destaho i (ii) regla pa konhuntamente ehekutá e tarea di e kontrakt.
Si un empresa no por partisipá su so na un destaho, ora ku por ehèmpel e no tin sufisiente kapasidat òf e ta falta sierto eksperensha, ta permití pa e entregá su oferta huntu ku otro empresa.
Si un empresa por tambe partisipá su so na un destaho, en prinsipio esaki ta den violashon di e prohibishon pa forma kartel pa partisipá den koperashon ku un otro empresa. Esaki por ta otro si e bentahanan di e koperashon ta den balansa ku e desbentaha di e limitashon di kompetensia. Den e situashon aki, hopi biaha ta rekomendabelpa konsultá un spesialista òf tuma kontakto ku FTAC.


text:
Minister Larmonie-Cecilia ke pa atendé lei 80/20 ku urgensia.
Raad van Advies (RvA) ainda mester aprobá e areglonan pa ehekushon di e proposishon di lei 80/20. E lei ta proponé ku 80% di pèrsonanan ku ta traha den un kompania mester ta di orígen lokal. Despues gobernador lo mester firma pa seguidamente publiká e lei. Esaki ta loke minister di Desaroyo Sosial, Labor i Bienestar , Ruthmila Larmonie-Cecilia (PS) ta splika. Segun minister Larmonie-Cicilia, tin 3 areglo di ehekushon ku ta splika e lei original. Artíkulo 2 di e lei, ta splika distinshon entre trahadónan lokal i esnan ku no ta ser konsiderá komo lokal. Ademas e ta indiká kon pa enbolbí pèrsonanan ku limitashon den e merkado laboral i otorgashon di “ontheffing” pa e lei.
Ya e lei di 80/20 a pasa 2 diferente trayekto, esta esun di e lei original i esun di e areglonan di ehekushon. “Mi a entregá e areglonan di ehekushon na RvA siman pasá. M’a pidi tambe pa atendé esaki ku urgensia”, segun Minister Larmonie-Cecilia.
Pueblo Soberano ta kere den e lei 80/20 pasó e partido ta boga pa mas trahadó lokal haña trabou. Den un nota di 2012 RvA (Raad van Advies) a indiká ku e lei akí lo ta un infrakshon riba e prinsipio di igualdat (gelijkheidsbeginsel), paso lo hasi un distinshon den trahadónan a base di nan nashonalidat. E minister a indiká ku tin un rason legítimo pa hasi esaki, esta na benefisio di ekonomia di Kòrsou.


text:
Awe mainta pa 11:14am Polis maritimo a topa cu un boto local na mas o menos tres pa cuater miya leu di Aruba. Den e boto a constata cu tabatin pasaheronan ilegal abordo. A trece tur esnan abordo direccion di waf di Barcadera.
Prome informe cu a drenta ta bisa cu ta trata di un boto cu tabata biniendo for di Venezuela. Lo pasa e personanan en cuestion pa Warda nos Costa, pendiente nan deportacion.
Ora cu e boto di Polis a yega Aruba, a constata cu tabata trata di cinco persona, incluyendo e capitan, kende a keda deteni pa traficacion di hende.
Inicialmente a papia di un boto cu a sink dilanti costa di Venezuela cu 20 persona cu kier a trata di drenta Aruba di forma ilegal. Te ainda no ta conoci si ta trata di e mesun caso, of diferente, pa motibo pa haya informacion for di Venezuela ta un poco dificil.


text:
ORANJESTAD, Aruba: Diabierna 7 di juli, 2017 Zodiac a parti 12.500 florin na Natividad R.. E la cumpra numbernan 9332 cu signo Libra y a gana 12.500 florin, cumprando solamente 0.50 cent na e numbernan ey. Natividad a cumpra e ticket ganado na Lucky Numbers Wilhelmina Straat.
Zodiac ta hunga tur merdia y anochi dialuna pa diasabra. Riba diadomingo e ta hunga Merdia so. Zodiac ta un wega cu ta multiplica bo inversion. Cu 1 florin bo por gana 25.000 florin ora tin 4 cifra y signo corecto. Cu 5 florin bo por gana 125.000 florin cu Pick 4 y signo. Y invertiendo e suma di 25 florin cu Pick 4 y Signo bo por gana e suma di 625.000 florin cu Zodiac!
Lotto, e loteria di Aruba tin diferente wega; Catochi, Big 4, Zodiac, Wega di Number Korsou di Lotto, Lotto di Dia, Lotto 5, Mini Mega cu su Mega Plus e y e diferente weganan di Raspa y Gana. Cumprando Lotto bo ta contribui na deporte riba nos isla. Meta di e fundacion ta pa organisa loteria, cambia bida di su hungadonan y na mes momento inverti den deporte local pa medio di donacionnan na e comision di subsidio.


text:
E tema di e aña aki pa Dia Mundial di Turismo manera proclama pa UNWTO ta “Reconsiderando Turismo”, cual lo inspira discusionnan riba reconsideracion di turismo pa desaroya terminonan di educacion y empleo, e impacto di turismo riba sostenibilidad di e planeta y varios oportunidad cu por desaroya sostenibilidad.
Pa motibo di e pandemia e ultimo dos añanan tabata añanan di desafio tanto pa e industria turistico como e operacion di aeropuerto. Sinembargo, cu un recuperacion di 34 % na 2020 y un recuperacion mayor di 69 % na 2021 compara cu e cifranan di e trafico pre-pandemia na 2019, ta spera un recuperacion di 92 % pa 95 % pa 2022. E motor principal te cu aworaki, tabata e mercado Americano. Pa 2023 padilanti, nos ta spera di alcansa e nivelnan pre-pandemia un biaha mas. E aerolineanan a demostra di ta bastante resiliente y capas pa aumenta nan operacionnan di manera rapido y sostenibel desde cu turismo tabata bonbini atrobe na Aruba. E demanda pa biahe di placer tambe a aumenta considerablemente debi na e demanda acumulativo cu a domina den henter e industria di biahe.
Pa adapta na e dinamismo nobo den e mercado, pa actua inmediatamente riba e oportunidadnan, anticipa y reaciona riba menasanan, aeropuerto y aerolineanan mester ta mas abil y cooperativo. E tecnicanan nobo pa por capta e oportunidadnan aki ta encera explora e retonan competitivo basico, cu e aeropuertonan chikito ta enfrenta den retene of mehora e servicio comercial aereo. E tecnicanan nobo di colecciona data combina cu historia global di demanda y data di capacidad di industria ta wordo uza pa predici demanda den un forma cu lo traha efectivo hasta si resultado di e aña anterior bira menos representativo.
Cu e desaroyonan positivo aki, AAA awo ta mirando un interes significativo y oportunidadnan pa expande e network actual permitiendo pa diversificacion di origen di mercado. E oportunidadnan di crecemento ta consisti, por ehempel den desaroyo di e mercado Europeo fiha pa maart 2023 cu un servicio nobo desde Reino Uni cu British Airways, expandiendo oportunidad di network for di e mercado Colombiano cu mas operadornan, operando desde e puntonan di acceso importante manera Bogota, Barranquilla y Medellin y ampliacion di servicio entre e islanan di Caribe Hulandes y den e region di Caribe cu incorporacion di aerolineanan nobo y avionnan mas grandi entre e operadornan actual.
Segun e futuro ta desaroya, unda e demanda ta mucho mas instabiel, strategia di network ta wordo realisa miho ora cu tin combersacionnan cu tur stakeholders. Esaki ta yuda aeropuerto duna forma na su futuro y crea un cultura di colaboracion y compromiso necesario pa ehecuta e strategia defini recientemente. Na 2021, Aruba Airport Authority N.V. (AAA), manager y operador di Aruba Airport, a inicia cu su propio biahe strategico cual ta respalda e vision di AAA pa converti den un di e aeropuertonan mas sostenibel, sigur y a prueba di futuro den e region. Esaki lo wordo sosteni den henter e compania door di proporciona un luga di trabou confiabel, facilidadnan moderno y un excelente servicio na e cliente, cu ta refleha e hospitalidad Arubiano, contribuyendo na un futuro prospero pa Aruba. E proposicion strategico a keda estableci den un Strategia Corporativo Multi Anual (Multi Annual Corporate Strategy – MACS). AAA a determina tambe su aspiracion pa 2030 cu ta a termino largo pa henter e compania, cu ta e ‘purpose-driven vision’ di unda AAA su meta ta pa yega na 2030.
Na 2021 Aruba Airport a procesa 1.842.864 pasahero y mas di 24 mil avion cu a subi-baha riba e pista. Como un forsa economico importante, Aruba Airport ta hopi envolvi den e esfuersonan di continuidad, crecimento sostenibel di turismo, mehoracion di conectividad entre e islanan ABC y den e region di Caribe, y e futuro di aviacion incluyendo exploracion di biahe electrico (electric flying).
E proyecto di expansion “Gateway 2030” ta actualmente canando bon y ta inclui expansion di terminal, mehoracion, mientras ta teniendo debidamente cuenta cu standard di certificacion ecologico di renombre mundial y introduciendo tecnologia nobo y sostenibel. E expansion ta inclui e ampliacion di capacidad den e area di yegada, area di seguridad, sistemanan di maneho di ekipahe, sala di espera, bus gates y un shopping plaza. E actual fase 1A ta programa pa keda completa na final di 2024 mientras e fasenan nobo y otro componentenan cu ta forma parti di e proyecto Gateway 2030 ta ser desaroya y determina e aña aki.
E relevancia di turismo pa e isla di Aruba y siguramente pa AAA tabata semper cla. AAA lo continua probechando cualkier oportunidad pa reconsidera con nos por facilita hasta miho ainda e isla di Aruba, su economia y su comunidad pa garantisa cu turismo keda relevante y ‘rethought’, y ta mas sostenibel posibel. No lo garantisa solamente e creacion di experiencianan placentero y autentico na Airport Aruba pa nos biaheronan y nos comunidad di aeropuerto en general, pero tambe pa continuamente salvaguardia cu esaki ta haci di un manera sostenibel.


text:
Bo tin algun pregunta? Klek riba e siguiente link.Tuma kontakto >
Publiká riba 22 December 2017
Na momentu ku a entregá e presupuesto di aña 2018 na parlamento dia 12 di september 2017, gobièrnu a trese dilanti ku via di un nota di kambio lo hinka e programa di gobernashon di 2017-2021. Den e nota di kambio, ku a wòrdu entrega djaluna dia 18 di desember na parlamento, e programa di gobernashon, ku ta hiba e título di ‘Ontplooien van Curaçaos potentieel’ a wordu prosesá. Promé ku e nota di kambio a yega parlamento esaki a wòrdu manda pa Raad van Advies i Cft dia 8 di novèmber ultimo pa nan duna nan konseho. Den e konseho di Cft a bini pa dilanti ku e presupuesto di Kòrsou di aña 2017 lo sera ku un défisit. E défisit aki, konforme di e lei finansiero di reino, mester wòrdu sania den e aña siguiente kual ta aña 2018. i pa kumpli ku esaki gobièrnu a hinka e akshonnan ku mester tuma lugá pa por sania e défisit den e nota di kambio aki.
Den e lunanan tras di lomba gobièrnu a traha hopi intensivo pa por yuda e ekonomia i sak’e for di e kaida ekonómiko ku e ta pasando aden. Gobièrnu a pone hopi atenshon na proyektonan ku ta yuda den kresementu ekonómiko. Por ehèmpel e efektonan positivo ku e trayekto di refineria, kuminsá traha riba hotèl nobo, proyektonan turístiko i mega pier, lo a trese ku ne.
Gobièrnu tabatin e speransa ku e proyektonan aki por tin efekto direkto òf indirekto riba e ekonomia, ku lo a trese e “boost” nesesario den nos ekonomia. Esaki lo tabata tin efekto mesora riba entrada di belasting lokual ku lo a yuda mitiga e défisit. E invershon nan hasi dor di gobièrnu no tabata sufisiente pa por a duna e “boost” nesesario pa e ekonomia por krese. E resultado ku e presupuesto di 2017 lo sera ku un défisit ta algu ku e gabinete aki no a premirá i tampoko no a tene kuenta ku ne. Dor di esaki gobièrnu a tuma algun paso pa por mitiga i kontrolá e gastunan di gobièrnu i tambe pone mas kontrol pa por haña e entrada ku gobièrnu a presupuestá. Un parti di e akshonnan aki lo no surgi efekto kompleto den aña 2017. Ta p’esei gobièrnu a tene kuenta ku un periodo di 3 aña kaminda ta bai kubri e défisit di 2017 i tambe pa strukturalmente hasi e gastunan di gobièrnu mas sostenibel.
Gobièrnu ta komprondé e nesesidat pa korigí e presupuesto. Kada minister ta responsabel pa su maneho di presupuesto. Banda di esaki Minister di finansa lo ehersé su tarea mas stringente dor di intensivá su maneho di “voorafgaand toezicht”. Riba término medio gobièrnu ta verwacht ku, e trayekto ku a kuminsá kaminda ta oumentá e kualidat i kantidat di e funkshonnan finansiero, lo duna su fruta.
Algun di e akshonnan ku gobièrnu ta bai tuma ta:
Den kuadro di oumento di efisiensia den e aparato públiko lo tuma akshon pa yega na un aparato gubernamental ideal. Esaki dor di implementa riba termino korto un proseso rigido di maneho di personal. No ta bai yena tur vakatura sin mas, pero mas bien ta bai konsentra i duna prioridat na yena funshonnan krítiko i na mes momentu baha gastu di konsultant. Tambe lo hiba un maneho pa mas tantu posibel laga amtenarnan ku no ta presta òf ku no ta prestá na e nivel desea keda remplasa i kaminda ta posibel pa laga nan pasa pa un funshon ku ta kuadrá mas ku nan abilidat.
Lo kontinuá ku e aserkamentu aki e añanan ku ta bin. Den 2018 e ekonomisashon struktural aspirá a base di un okupashon mas abou lo ser realisá efektivamente. E base pa ekonomisashon dor di realisá redukshon di formashon, lo ser fortifiká dor di kumplí estríktamente ku indikashonnan pa gratifikashon i overtaim.
Tambe pa loke ta trata uso di forsa laboral eksterno lo redusí esaki. No ta trata solamente uso di kònsultent, pero tambe ménos uso di personal eksterno i demas personal temporal. Bou di esaki tambe ta kai pa mengua mas tantu posibel uso di ámtenar ku a baha ku penshun.
Gobièrnu su afan ta pa riba término yega na un aparato públiko ku ta traha mas efisiente. Por yega na efisiensia gobiernu mester traha den direkshon di fortifikashon di maneho di servisionan di gobièrnu, implementashon di solushon den teknologia di informashon i komunikashon (ICT) i alohamentu efisiente.
Pa sostené e desaroyo aki diseño di e funshon di kompra sentralisá ta den man di Ministerio di Gobernashon, Planifikashon i Servisio. Ya kaba a pasa pa kompra sentralisá di outonan di servisio ku un kontrakto di mantenshon pa 3 aña i kompra kolektivo di artikulo doméstiko. Tambe lo analisá proseduranan pa eliminá proseduranan inesesario i simplifiká proseso di outomatisashon. Ta spera ku tur dos aspekto por sòru pa yega na un maneho struktural di gastu di e aparato públiko.
Un posibilidat ta di baha e gastunan di interes riba e presupuesto. Esaki di akuerdo ku lokual Raad van Advies a kosehá (kenmerk RvA no. RA/37-16-LV di 24 di ougùstùs 2016). Esaki ta posibel dor di refinansiá e fiansa nan (obligatie lening) ku gobièrnu a hasi serka Hulanda den aña 2010.
E tasa di interes ku tin di paga pa e fiansanan aki ta di 3,1 porshento. Kaminda e fiansa di e aña aki su tasa di interes ta 1,1 porshento. A base di e tasa di interes por spar den 2018 alrededor di 7 mion florin, kual por subi te na un suma di 15 mion florin entrante 2019. Ekonomisashon riba karga di interes lo tin un efekto positivo riba tantu e presupuesto komo e reservá di divisa.
Den 2018, a base di un vishon desaroyá i fihá, lo implementá un maneho integral dirigí riba resultado i un struktura di ehekushon fuerte di término korto i largu. E struktura aki tin ku karakterisá su mes dor di koperashon entre gobièrnu, Organisashonnan No Gubernamental(NGO), i gruponan di interes (inkluso e grupo di foko mes) hasiendo uso di konosimiento eksistente i nobo, eksperensia i inisiativa paden i pafo di Kòrsou. Esaki mester kondusí na alkansá efisiensia ku konsekuensia ku ta krea mas espasio finansiero.
Tin potensial pa un kresementu ekonómiko relativamente grandi. Sinembargo mester traha na redukshon di “redtape” i krea kondishon adekuá. E “senario optimista’ for di e anekso ta realístiko mirando e máksimo ku lo mester realisá den 2018 teniendo kuenta ku okupashon di e ministerionan i e paro na obligashonnan finansiero.
Por konkluí ku un kresementu ekonómiko entre 0.2% i 1.1% di e Produkto Interno Bruto ta duna un bon refleho di e kresemento ku por spera den 2018.
P’esei, den e Nota di Kambio a tene kuenta ku un suma di NAf 11.7 mion mas na entrada a base di kresementu ekonómiko.
Un di e puntonan esensial pa loke ta trata e “Niet –belastingopbrengsten” ta ku gobièrnu no ta kobra pa tur servisio manera lei ta preskribí. Esaki ta nifiká ku gobièrnu ta keda sin haña e entradanan ku e tin derecho riba dje. Ta p’esei kada ministerio tin ku inventarisá i hasi un estudio di tur nan “Niet-Belastingopbrengsten”. A base di esaki mester kuminsá kobra i si ta nesesario hasi ahuste riba e tarifanan. Gobièrnu ta antisipá ku entrante di aña 2019 lo haña adishonal 10 mion pa aña.
Tarea di kada gobiernu responsabel ta di entrega presupuesto na Parlamento konforme lei i reglanan stipula. Gabinete Pisas a prepara presupuesto 2018 i gabinete Rhuggenaath a hasi entrega di e presupuesto konforme lei na presidente di parlamentu na apertura di aña Parlamentario dia 12 di september 2018. Base di e presupuesto aki tabata presupuesto 2017.
E presupuesto 2018 kual a keda entrega no tabata refleha e akuerdo i programa di gobernashon di Gabinete Rhuggenaath.
Despues di esaki gobiernu a traha riba un prome nota di kambio pa inklui e programa Desaroyo di Korsou su Potensial di gabinete Rhuggenaath. Pero, ku un petishon estrikto pa esaki ta“Budget-neutraal”. E nota di kambio a keda entrega na RvA i Cft dia 8 di November.
Cft den su karta di dia 22 di november a hasi su repotahe riba e Nota van Wijziging i indika ku e nota di kambio tin un refleho akeduado di prioridatnan di 2018 inklui den e presupuesto 2018. Na mes momento Cft a duna su opinión riba e UR3 i mustra gobiernu ku a base di e resultado realisa di presupuesto 2017 te ku fin di september 2017 ta rekomendabel pa adapta e presupuesto 2018 i asina kuminsa tuma akshon pa atende ku e defisit pronostika di ana 2017. Di otro un banda RvA a hasi entrega di su opservashonnan nan den karta di dia 6 di desember 2017.
Gabinete Rhuggenaath na un manera responsabel a tuma su tempu pa inklui e opservashonnan di tantu RvA dia 6 di desember komo puntonan ku Cft a indika den e nota di kambio pa demostra e seriedat ku Gabinete Rhuggenaath i su determinashon pa hiba un maneho di finansa publiko salu. Kontesta di gobiernu riba karta di Cft a sali dia 14 di desember. E nota di kambio a keda entrega 3 dia prome ku tratamentu di presupuesto 2018, esta djaluna dia 18 di desember na parlamentu.
E kambionan prinsipal ta un redukshon di e presupuesto ku un suma di 14.2 mion florin riba gewone dienst pa asina yuda krea espasio pa atende ku parti di e defisit di presupuesto 2017.
Pa lokual ta trata kapitaaldienst e monto entrega di 136 mion a keda adapta den nota di kambio ku 2 bion. E suma aki ta simpel refinansiamentu di bono nan di gobiernu na un tasa di interés mas abou.
Nos a tuma nota di karta nan di frakshon nan di MFK i KDNT indikando ku nan lo ta ousente na tratamentu di e lei di mas haltu i importante di nos Pais, esta Presupuesto. E argumentashon ta pa motibu ku e nota di kambio a yega parlamentu demasiado laat i ku 3 dia no ta sufisiente pa nan por revisa e nota di kambio i debati na un manera efektivo ku Gobiernu según e dos frakshon nan.
“Het kan verkeren”.
Na aña 2011 Gabinete Schotte durante pleno tratamentu di presupuesto 2012 a presenta Nota di Kambio “staande de vergadering”. A skors e reunión pa miembronan tuma nota di e nota di kambio i después a kontinua ku tratamentu di presupuesto 2012.
Gabinete Rhuggenaath a presenta nota di kambio 3 dia prome ku tratamentu di Presupuesto 2018 i frakshonnan di MFK i KDNT ta konsidera 3 dia muchu tiki pa por prepara pa debati. Ra,ra,ra
Gabinete Rhuggenaath ta rekonose ku nos ta pasando den tempunan difisil. No ta gabinete Rhuggenaath a krea e situashon aki, pero nos no ta bek i ta para firme i asumi nos responsabilidat. Tin hopi reto, promesa i propositonan. Kada minister di gabinete Rhuggenaath ta konbensi ku tin speransa i tin miho tempu na kaminda.
Kada ministernan di Gabinete Rhuggenaath ta disidido pa hasi tur lokual ta na nan alkanse pa krea e kondishonnan nesesario pa ekonomia por krese i asina kombati pobresa na un manera digno.
Gabinete Rhuggenaath den e periodo di gobernashon nos dilanti di 2017 – 2021 ta bai logra trese bienestar pa pueblo di Korsou i desaroya e potensial di Korsou.
Minister Hensley Koeiman ta trahando riba un pakete di leinan sosial/laboral na bienestar di e klase trahado.
Minister Steven Martina ta konsentra riba inveshon principal den sektor di turismo i eliminashon di redtape, i baha “cost of doing business”.
Minister Armin Konket ta dunando atenshon na aparato publiko i ta duna importancia/prioridat na outomatisashon di aparato i servisio publiko.Minister Suzy Camelia Romer ta atende medio ambiente i salubridat ku seriedat i ta traha riba empuhe di ekonomia via di seKtor agrario, peska i krio di bestia ku tin hopi potensial.
Minister Zita Jesus Leito ta sigui pone ordu den urbanisashon i planifikashon i pronto tin proyekto di bibienda pa pueblo i kontinuashon di kasnan na Wechi. Maksimo esfuerzo lo keda hasi pa riba tereno di aviashon nos bolbe bek na kategoria 1.
Minister Quincy Girigorie ta atakando e fenómeno di kriminalidat i mas blou riba kaya ta un di e prioridatnan.
Minister Merrylin Alcala Walle, no opstante ku fondo limita ta duna enseñansa prioridat i tur kolega minister lo perkura kaminda mester fondo adishonal pa garantisa bon nivel di nos enseñanza i tambe kumpli mas tantu posible na mehora kondishonnan pa maestro i maestra nan.
Minister di Finansa lo bin ku leinan fiskal pa duna empuhe na nos ekonomia i tambe pronto lo bin ku revisión di hinter nos sistema di impuesto.
Nos prome minister Sr. Eugene Rhuggenaath ta na kabes i ta duna guía na e totalidat na un manera serio i profeshonal. Komo responsabel pa e kartera di Refineria mi por garantisa nos pueblo ku tur esfuerso ta wordu hasi pa garantisa kontinuashon di refinashon komo un di e pilar nan ekonomiko importante ku of sin GZE.
Pueblo di Korsou tin speransa i bienestar ta na kaminda i nos Kas di Korsou na Hulanda tambe ta sostene hinter e desaroyonan positivo aki.


text:
WILLEMSTAD- 3 di yüni 2015–Ofisina di Turismo di Kòrsou (CTB) resientemente a diseñá un programa spesífikamente pa un grupo di periodista for di Ecuador. Durante di nan estadia e grupo a bishitá diferente parti di Kòrsou pa konosé mas di loke nos pais tin pa ofresé komo destinashon turístiko i alabes realisá algun filmashon ku lo pasa próksimamente na kanal Ecuavisa na Ecuador.
E grupo a konsistí di 7 persona di 4 medio di prensa. Di Revista Matinal En Contacto tabat’ei presente sr. Henry Rodolfo Bustamante Muñoz i sr. Walter Oswaldo Arellano Mideros. Tambe a forma parti di e grupo sr. Carlos Julio Gurumendi Escott i sr. Ramon Matías Vergara Moreira di Noticiero Telemundo. Tantu e programa Revista Matinal En Contacto komo Noticiero Telemundo ta pasa na kanal di televishon Ecuavisa. Ta trata aki di un kanal di televishon rekonosé internashonalmente pa su produkshonnan di telenovela, notisia i programanan di entretenimiento. Di Diario El Universo tabat’ei presente sr. Alex Leonardo Carrillo Jaramillo i sr. Daniel Isaías Garcia Arreaga. Mas Travel tambe a forma parti di e grupo por medio di su representante sr. Geovanny Enrique Carrera Bonilla.
CTB a hinka un iterinario atraktivo den otro konsistiendo di 4 dia yená ku aktividat ku a inkluí entre otro paseo den sentro di suidat, bishita na Museo Kura Hulanda, grabashon na Sunscape Curaçao Resort, Spa & Casino i tambe na Santa Barbara Beach & Golf Resort Curaçao. CTB ta gradisí tur partner den sektor turístiko pa nan kontribushon na realisashon di e programa.


text:
WILLEMSTAD- 2 di ougùstùs 2019 – Den un ambiente ameno na Aeropuerto Internashonal Hato a tuma lugá selebrashon di e buelo inougural di Caribbean Airlines for di Trinidad & Tobago pa Kòrsou. Durante e resepshon a hiba palabra, Minister di Desaroyo Ekonómiko sr. Kenneth Gijsbertha, Minister di Tráfiko, Transporte i Planifikashon Urbano sra. Zita Jesus-Leito, Minister di Turismo di Trinidad & Tobago sr. Randall Mitchell, Presidente di Caribbean Airlines Limited sr. Ronnie Mohammed i Director of Air Service Development and Tourism di Curaçao Airport Partners sra. Peggy Croes.
E buelonan di Caribbean Airlines lo keda efektuá dos biaha pa siman riba djabièrnè i djaluna for di Port of Spain. E buelonan ta ofresé konekshon ekselente pa i for di entre otro Barbados, Grenada, Guyana, New York i otro destinashonnan. E konekshonnan aki lo habri posibilidat pa Kòrsou risibí mas bishitante sea pa un biahe di negoshi òf plaser. Nos pais tin hopi pa ofresé; entretenementu, kultura, historia, arkitektura, playa, variedat di atrakshonnan turístiko i mas ku tur kos nos hendenan servisial. E servisio nobo di Caribbean Airlines ta hasi posibel pa mas turista bin eksperensiá e produkto ku Kòrsou ta brinda. Manera e kampaña di branding di Kòrsou ta bisa; ‘Sintié pa bo mes’.
E buelonan ta keda efektuá ku un boeing 737-800 ku un kapasidat di 150 stul. E skema di buelo lo ta di e siguiente manera:
Gobièrnu di Kòrsou, Ofisina di Turismo di Kòrsou (CTB), Curaçao Airport Partners (CAP), Curaçao Airport Holding (CAH), Curaçao Industrial & International Trade Development Company (Curinde) i Curaçao Hospitality and Tourism Association (CHATA) ta felisitá Caribbean Airlines ku e buelo nobo i ta deseá nan tur kos bon.


text:
Restriccionnan mester evita un situacion cu no por controla
*E plan oficial di calamidad mester di sosten di tur ciudadano
*Ley ta duna Gobierno poder pa actua contra tur traspaso
Aruba ta adaptando su mes na un plan oficial cu Gobierno a introduci pa por confronta e situacion nacional cu a surgi den e caso di Coronavirus.
Na momento cu e bienestar di Aruba ta na peliger, Gobierno tin e poder legal pa tuma medidanan cu ta limita accionnan personal cu tin resultado pa comunidad.
Den tempo di guera, na momento di peligernan grandi di naturalesa, manera horcan, Gobierno tin e deber pa actua y introduci reglanan na bienestar di siguridad nacional y di cada ciudadano.
Ley ta exigi pa gobierno defende e ciudadano hasta contra e ciudadano mes.
Den e caso aki Gobierno a cambia e oranan cu hende ta traha, celebra of ta ocupa su mes actividadnan cu por considera publico.
Den tempo di guera gobierno ta impone toque de queda. Ora un pais bira victima di un desastre natural, tambe gobierno por dicidi riba comportacion publico pa kibra e menasa.
Na 2020 e coronavirus nobo, COVID 19, a bira un menasa grandi pa salud di hende. Esaki ta haci cu e hende no por sostene su responsabilidad personal. Si gobierno no actua, problemanan di salud por paralisa henter Aruba den un situacion incontrolabel.
Na e momentonan aki, Aruba mester sostene e decisionnan di gobernacion cu tin un tarea special pa guia Aruba.
Ya por mira con di diferente instancia anuncio ta wordo haci di cambionan cu ta tuma luga. Publico mester tene su mes na esaki.
Por considera e decision pa stop actividad publico pa 10.00or di anochi, como un forma pa controla e bienestar di comunidad, cu no ta posibel si e coronavirus nobo haya oportunidad pa dicidi con e ta penetra pa destrui bienestar di Aruba.
DIARIO lo sigui informa Aruba y ta pidi sosten total di e decisionnan di gobierno na forma voluntario.


text:
Riba 6 di augustus den conferencia di prensa di Ministerio encarga cu Desaroyo Teritorial, Infrastructura y Medio Ambiente, Departamento di Naturalesa y Medio Ambiente a re-lansa nan website despues cu na 2012 a lans’e prome. E compania Able tech ta esun cu a percura pa esaki un biaha mas.
Conhuntamente cu e compania, DNM a dicidi pa un website completamente nobo y responsive p’asina por implementa technologianan mas nobo. Entre otro pa integra social media platforms manera Youtube video uploader, Facebook etc. E website ta traha cu un CMS-content management system cual ta facilita e personal di comunicacion di DNM pa por mantene e contenido di e website y haci update necesario den realtime. E personal di comunicacion a haya tambe un training extensivo pa esaki.
A traha e website cu e meta pa e ta facil pa nabega pa e usuarionan y tin un apariencia bunita cu potretnan di calidad halto. Tambe e website ta traha den tres idioma cu ta Papiamento, Ingles y Hulandes. Esun na Papiamento tin poco tardansa cu esaki como cu DNM kier pa profesionalnan repasa e idioma pa loke ta trata gramatica y formulacion di frasenan corecto. Esaki lo dura un poco mas.
DNM kier a menciona cu ta inclui tambe tur nos relatonan publica den medionan di prensa riba e website. Den e diferente menu nan riba e website por haya informacion manera leynan cu ta pertenece na topiconan cu DNM ta encarga cu ne. Tambe e plan di maneho di nos Naturalesa y Medio Ambiente di gobierno di Aruba por haya riba e website dnmaruba.org bou e di e menu Topics. E documento ta habri den un browser apart.
DNM kier a gradici tur organisacion y departamento pa nan colaboracion pa contenido y imagennan profesional pa nos website. Danki na gobierno di Aruba y ministerio ROIM pa brinda DNM e oportunidad pa re-launch y maneha nos propio website. Ministerio di ROIM y su personal di comunicacion semper atento pa coopera. BUVO pa revisa nos comunicadonan di prensa prome cu nan publicacion den e medionan di comunicacion.
E potretnan ariba website ta danki na colaboracion di Stimaruba, Jads Dive Center, Parke National Arikok, Aruba Birdlife Conservation, AHATA, ATA y fotografonan Michiel Overstegen, Ayrton Tromp y Armando Goedgedrag.


text:
ORANJESTAD, Aruba – 15 November, 2022: Gobierno di Aruba su plan di impuesto 2023 tin varios elemento hopi dañino pa companianan na nos pais. Un elemento cu ta causa hopi preocupacion serca e gremionan AHATA y ATIA, ta e limitacion riba deduccion di devaluacion di propiedad inmobil.
Limitando e deduccion na “leggerwaarde” ta un medida extremo contra e companianan cu ta doño di propiedad grandi. Marando e maximo deduccion na e leggerwaarde ta causa consecuencia pisa pa resultado financiero. E ta un medida cu ta kibra clima di inversion na Aruba. Na Corsow, por ehempel, e limite ta hopi mas abao, na 50% di leggerwaarde. Mientrastanto, ta departamento di impuesto ta unilateralmente determina e leggerwaarde, y e dos gremionan grandi ta cuestiona si e departamento ta cualifica y motiva pa e responsabilidad di determina e balor di propiedad na un manera husto.
Ta importante pa Gobierno di Aruba yega na un presupuesto di 2023 cu no ta anti-inversionista y cu ta pone mas atencion riba cumplimento di pago di impuesto pa esnan cu no ta cumpliendo y baha gasto gubernamental.
AHATA y ATIA ta gradici gobierno pa e subsidio di salario cu a ofrece na tur dunador di trabao durante temporada critico di pandemia, pa por scapa cupo di trabao y actividad economico, y asina sigui paga impuesto na gobierno tambe. Awor ta pidi gobierno pa tin e mesun claridad riba e importancia di tene compania nan porta habri y mantene un clima di inversion positivo y activo. Cu inversion nos comunidad ta beneficia di un economia productivo.


text:
Oranjestad-cuadro di e plan di maneho di cultura unda cu mester expone cultura y folkore di Aruba mas den nos comunidad, Departamento di Cultura Aruba (DCA) a cuminsa reuni cu lidernan di e agrupacion di musica foklorico e siman aki.
E meta di e reunionan aki ta pa haya mas informacion riba posibilidadnan pa yega na un acuerdo cu hotelnan pa presentacion pa asina pusha nos agrupacionnan folklorico. A papia tocante con activo cada agrupacion ta of motibo cu nan no ta activo. E experiencia di nan na nos hotelnan of otro luga di presentacion. Lo sigui reuni cu mas agrupacion folklorico cu no por tabata presente na e prome reunion.
Manera ta conoci cu despues di e diferente ronda consultativo cu varios stakeholders riba tereno cultural, Ministerio di Cultura y DCA lo usa e resultadonan aki pa por yega na un structura di maneho cultural nobo.
Un sugerencia cu a bin dilanti durante e rondanan ta pa Ministerio di Cultura y DCA reuni y consulta cu gerentenan di hotel riba e participacion di agrupacionnan di musica folklorico den nos hotelnan. Den pasado nan tabata tin oportunidad di por a presenta tanto den lobby, restaurantnan y banda di pool di varios hotel aki na Aruba. Mirando cu Aruba tin un cantidad di hotel, caminda cu tin posibilidad grandi pa yuda e agrupacionnan aki cu oportunidad pa presenta.
E reunión aki a duna Ministerio di Cultura y DCA haya un bista mas amplio riba e situacion actual di nos agrupacionnan di musica folklorico. Na Aruba tin un cantidad di mas cu 17 agrupocionnan di musica folklórico, unda cu actualmente no ta tur di nan tin luga pa nan haci nan presentacion. Esaki lo mester por bira un oportunidad pa duna balor na nos artistanan local di nos musica folklore, pa asina aki mantene nos folklore na un nivel halto cu lo keda presenta dilanti nos bishitantenan cu ta bini di diferente parti di mundo.
Na momento cu nos bishitantenan yega aereopuerto, Terminal di Crucero y nos hotelnan, nan por haya, sinti y disfruta di nos cultura cu enberdad ta duna nan e experiencia unico cultural riba nos isla Aruba, e perla den Caribe.


text:
plato giratorio (sustantivo)
-
buki di oro
-
standarisá
-
tipo di palabra: sustantivo
-
kontabel
-
mirá: 252 bia
- deskripshon: E aparato ta konsistí di dos plachi rondó ku ta konektá ku otro. E plachi mas ariba por drei. E plachi abou ta di feks i fuertemente ankrá riba suela i e no ta slep. Miéntras e hende ta para riba e plachi mas ariba bo ta yud'e bira su kurpa. E aparato ta masha útil, spesialmente pa kliente di kuido ku no por drei nan kurpa ora nan tin ku move di un lugá pa otro. E ta para riba dje i abo ta ten’é i yud’é bira su kurpa, pa e por move por ehèmpel di un kama pa un stul.
- hulandes: draaischijf
Glosbe
-
Glosbe ta un dikshonario internashonal, klek riba e siguiente konekshon:
plato giratorio
Dutch Caribbean Platform (DCDP)
-
Pa mira e palabra aki usá den konteksto den e biblioteka digital (por ehèmpel den buki i artíkulo), klek riba e siguiente konekshon:
plato giratorio
anterior i siguiente
-
anterior: plato
-
siguiente: platploi
buska
palabra mas resien
palabra mas mirá


text: KRALENDIJK – Djabièrnè anochi lat alrededor di 11:30 un pikòp pa un òf otro motibu a pèrdè kontròl i a dal den kura di un kas. E aksidente a sosodé riba kaya Nikiboko Sùit. Na e sitio tabata notabel un marka di brek di mas ku 40 meter promé ku e vehíkulo a kita for di man drechi di kaya i alkansá e kurá di kas na man robes di kaya. E pikòp tabata bayendo direkshon di e rotònde pega ku van Den Tweel Supermarket. Polis a sera e kaya den e área kaminda e aksidente a tuma lugá, pa investigá kousa di loke a sosodé. No tabatin herido.


text:
Na e urna mas chikí na Merka, 8 persona so a vota.
E promé resultado ofisial di elekshon na Estados Unidos a tuma lugá na Dixville Notch (New Hampshire). Einan ta biba nèt 8 persona ku derecho di voto. Hillary Clinton a gana ku kuater voto. Dos persona a vota pa Trump. E otro votonan a bai pa independiente Gary Johnson i pa Mitt Romney, ku ni sikiera ta partisipá na elekshon. Na Merka ta posibel pa vota pa un hende ku ofisialmente no ta reelegibel. Na 2012, e mionario republikano, Mitt Romney a kampañá kontra Obama. Na Dixville e urna elektoral ta habri masoménos mei anochi riba 8 di novèmber. Ora tur e ocho votonan tabata aden, a sera e urna i a konta e votonan. Un kantidat rèkert di merikano a bai vota for di tempran pa e elekshon presidensial na Merka. E agensia di prensa Associated Press basá riba nan propio investigashon, a raportá ku fo’i temparn, probablemente ta banda di 50 mion. Esaki ta kasi 40 porshento di e kantidat total di votadónan. Kuater aña pasá tabatin kasi 46 mion persona ku a vota tempran. Na Merka ta masha usual pa vota den e simannan promé ku e fecha real di elekshon. A introdusí e sistema pa subi e asistensia. Riba e dia di elekshon ta konta e votonan emití. E asistensia den votashon tempran ta ser mirá komo bon notisia pa e kandidato demókrata Clinton. Spesialmente e latinonan, ku normalmente ta vota p’e partido demókrata, a bai vota tempran.
Donald Trump tabata den kampaña te na último momentu den vários estado. Di otro banda Clinton a tene un manifestashon grandi na Philadelphia (Pennsylvania), kaminda entre otro presidente Obama, Bruce Springsteen i Jon Bon Jovi a ekspresá nan sosten na e kandidato.
Riba e último dia di kampaña na Manchester, New Hampshire Trump a bisa: “Boso ke pa Merka keda goberná pa polítikonan korupto òf boso ke pa Merka keda goberná pa e pueblo.”
Den e último sondeonan di e agensia di prensa Reuters i e agensia di sondeo Ipsos States of the Nation tabata mustra ku Clinton tin 90% di chèns pa gana.


text:
Crazy Diamonds a habri inskripshon pa karnaval 2017.
Grupo di karnaval Crazy Diamonds ofisialmente a habri inskripshon pa Karnaval 2017. Djasabra mainta na Curaçao Zoo (Dierentuin) tur esnan intresá por a pasa pa registrá i tuma mas informashon. Tabata reina un ambiente dushi entre e miembronan eksitente i direktiva di e grupo. For di tempran a kuminsá risibí esnan intresá, ku por a wak e trahe pa 2017 i tuma informashon. Crazy Diamonds a hasi presentashon di nan trahe algun siman pasá. E tema ku nan lo presentá ta “Selebrá Bida”. Un idea saká for di e pelíkula di animashon “The Book of Life” i kombiná ku e fiesta tradishonal mehíkano kaminda ta selebrá bida di tur ku a bai promé.
E trahe ta unu hopi kolorido ku un super makiyahe ku ta duna e toke spesial na e tema. Crazy Diamonds manera semper ta trese tema nan atrebí i ku un toke diferente.
Pa e Gran Marcha benidero lo tin un sekshon nobo “Blue Diamonds” ku ta na enkargo di Bert Isenia. E sekshon akí ta spesial pa personanan ku ke bisti un trahe individual pa asina lusi durante di e marchanan. E sekshon akí ta animá pa e popular DJ RO-1. Pa inskribí ta kosta 50,- florin. Lo deskontá e suma akí for di bo trahe. Pa partisipá den Crazy Diamonds ta kosta 1.150,- florin (inkluso makiyahe i furu di sapatu). Durante marcha di karnaval 2017, Crazy Diamonds lo tin tambe animashon di DREAMS 2. Pa mas informashon por yama libramente na 516-7828 òf imeil na crazydiamondscuracao@gmail.com Por “like” tambe e página di Facebook Crazy Diamonds Curaçao. Klek riba imagen pa mira foto grandi


text:
Kevin Hart ta haña ròl di Papa Pasku den un pelíkula di Disney.
E kómiko Kevin Hart ta den negosashon pa un ròl den un pelíkula di Pasku ku Disney ta desaroyando. Segune revista Variety, Hart lo ta e Papa Pasku den e pelíkula nobo.
Den “Dashin Through The Snow”, e aktor Hart, komo Papa Pasku mester bolbe haña e sintimentu bèrdadero di Pasku serka un ditèktif for di New York, ku tin un relashon difísil ku su yu hòmber. Disney ta den proseso ainda pa buska un direktor di esena pa e pelíkula.
Kevin Hart tabatin un bon aña tras di lomba. E pelíkula “Central Intelligence”, den kua el a aktua ku Dwayne Johnson, a surpasá tur espektativa. Mas den komienso di aña tambe e tabatin éksito ku “Ride Along 2”.
Na e momentu akí Hart ta okupá ku grabashon di “Jumanji”, kaminda e ta aktua ku Jack Black i Johnson. Su obra spesial di teater “Kevin Hart: What Now” tambe ta kanando bon. Na fin di sèptèmber Forbes a kalkulá ku Kevin Hart ta aktualmente e kómiko mas mihó pagá den 2016, ku un entrada kalkulá na 87,5 mion dòler.


text:
Notisia - Ekonomia i klima
15 Notisianan Tokante Ekonomia i klima
- Fecha
- Relevansha
-
Kòntròl adishonal sosten di corona ta start
Na febrüari 2022 ta tuma lugá un kòntròl adishonal na Hulanda Karibense di e medidanan di sosten di corona ku for di mart 2020 te ...
-
Tarifanan máksimo mas haltu pa koriente i awa di bebe na Boneiru, Saba i Sint Eustatius
E tarifanan máksimo pa produkshon i distribushon di koriente i awa di bebe na Boneiru, Saba i Sint Eustatius ta subi entrante ...
-
Di seis sosten di EZK pa empresario afektá
Pa di seis biaha empresarionan na Hulanda Karibense por risibí un kompensashon pa gastunan fiho for di Ministerio di Asuntunan ...
-
Di sinku sosten di EZK pa empresario afektá
Pa di sinku bia empresarionan na Hulanda Karibense por risibí un kompensashon pa gastunan fiho for di Ministerio di Asuntunan ...
-
A traha material di informashon di espesienan di animal i mata protehá (CITES) Hulanda Karibense
A traha material di informashon pa habitante- i turistanan na Boneiru, Saba i Sint Eustatius tokante reglanan internashonal pa ...
-
CBS ta inisiá enkuesta Kuenta Nashonal Hulanda Karibense 2019
Durante e próksimo lunanan Ofisina Sentral di Estadístika (CBS) lo ehekutá un investigashon di rendimentu i gastunan di ...
-
Almasenahe nobo di Bonaire Brandstof Terminals ta garantisá siguridat di suministro
Pa garantisá e siguridat di suministro i almasenahe seif di kombustibel na Boneiru strukturalmente Gabinete a disidí pa lanta e ...
-
Hulanda Karibense: relativamente hopi empleado temporal na Saba
Na 2018, 72 porshento di personanan entre 15- pa 75 aña na Hulanda Karibense tabata tin un trabou pagá. Boneiru, Sint Eustatius i ...
-
Kompensashon pa empresanan den sektor turístiko na Sint Eustatius i Saba
Komo konsekuensia di orkan Irma e fluho di turista pa Sint Eustatius i Saba a baha. Esaki ta afektá e empresarionan den sektor ...
-
Ta kalkulá tarifanan pa koriente i awa pa bebe ku un sistema nobo
Entrante promé di aprel Boneiru ta haña un sistema nobo pa koriente i awa pa bebe. E sistema aki ta bin for di e Lei elektrisidat ...


text:
ORANJESTAD,Aruba
Biblioteca Nacional Aruba ta haci hopi esfuerso pa pone material informativo y literatura online pa medio di su archivo digital. Usuarionan por haya acceso pa medio di e website di biblioteca www.bibliotecanacional.aw of directamente riba e plataforma …
Tin hopi hende y studiante na cas cu ta buscando material pa lesa, pa investiga y pa sa mas di Aruba su historia, cultura y literatura. E siman aki a enrikece e coleccion digital cu dos joya mas. Ta trata di obra di dos autor local bon conoci den nos comunidad. Usuarionan por lesa e buki ‘Den kibra di marduga’ di autor sra. Desiree Correa. Y e di dos buki ta e obra tan popular ‘ E fucu di e Piedra Pretonan: mi amiga Paulina’ di autor sra. Yolanda Croes.
Desiree Correa (’53) ta bon conoci den e mundo di buki na Aruba. Desde su debut cu e buki na Hulandes pa hoben, ‘Mosa’s Eiland’, na aña 1984, cual keto bay ta wordo lesa na scol, Desiree a sigui produci obra pa mucha y na Papiamento. Varios buki a sigui despues di ‘Mosa’s eiland’ como por ehempel: ‘Un Nomber pa e Prinses’, ‘Un chispa di Tempo’, ‘Compa Nanzi’, ‘Drumi dushi’, ‘Domi di den mondi’, ‘Doño di curpa’ y ‘Manuel’ ta mas dirigi riba e grupo meta hoben. Desiree a participa como 15 aña na e Festival di Buki pa Mucha y te ainda ta hopi activo den promocion di lesamento cerca mucha ‘. Prome autornan di buki pa mucha local cu a yuda duna contenido na e prome festival tabata Desiree Correa, Josette Daal, Frances Kelly y Richard Piternella. Sra Desiree Correa a traha tambe cu e Proyecto Idioma di Departamento di Enseñansa. Den su tempo liber e ta haci hopi traduccion y naturalmente e ta sigui cu e pasion di su bida cu ta skirbimento. SI ta desea contacto cu sra. Correa por bishita su page riba Facebook.
Publicacion online pa medio di biblioteca su plataforma digital ta un cooperacion entre dos autor sra. Yolanda Croes, sra. Desiree Correa y Biblioteca Nacional Aruba pa facilita y stimula lesamento di literatura pa scol (of pa placer) na cas.
E fucu di e piedra pretonan: mi amiga Paulina
Yolanda Croes ta un autor local bon conoci y hopi productivo. Algun di su bukinan ta: ‘Unda Bo Ta Mami?’, ‘Perdi riba lama’, ‘Acompaña pa un angel : e tragedia di buelo 2000’ y ‘E fucu di e piedra pretonan’ tambe ta bon gusta. Ademas e ta director di Fundacion Scol di idioma, e ta biba na Sero Colorado y ta conoci tambe como cantante y musico. Den su oranan liber e ta toca guitara y tabata tin su propio banda ‘E Motibo’.
Diariamente Biblioteca Nacional Aruba ta traha riba su plataforma digital y mas y mas publicacion ta bin aserca cu mundo por accesa for di cas mes. Corant, documentacion, potret, buki pa mucha y obra literario. Pues e invitacion tey pa pueblo bishita biblioteca online.